MEABHRÁN MÍNIÚCHÁIN

1. COMHTHÉACS AN TOGRA 1.1. Comhthéacs ginearálta – Treoir 1996 ón gComhairle

Is éard atá i seirbhísí ar an talamh gach gníomhaíocht ar an talamh a bhfuil baint aici le heitlíocht agus a dhéantar thar ceann aerlíntí aonair in aerfoirt, agus ar lúb í i slabhra na heitlíochta nach féidir déanamh dá huireasa. Cuimsíonn seirbhísí ar an talamh na 11 chatagóir seirbhíse seo a leanas:

(1) riarachán agus maoirseacht ar an talamh;

(2) seirbhís do phaisinéirí;

(3) seirbhís bagáiste;

(4) seirbhís lasta agus poist;

(5) seirbhís rampaí;

(6) seirbhís aerárthach;

(7) seirbhís breosla agus ola;

(8) seirbhís cothabháil aerárthach;

(9) oibríochtaí eitilte agus riar criú;

(10) seirbhís iompair ar an talamh;

(11) seirbhís lónadóireachta.

Is mór an tábhacht atá le soláthar éifeachtúil seirbhísí ar an talamh ag aerfoirt, aerlínte agus paisinéirí, agus gan é níorbh fhéidir úsáid éifeachtach a bhaint as an mbonneagar aeriompair ná ní fheidhmeodh an córas eitlíochta go ginearálta mar is ceart.

Roinnt meastachán ar mhargadh na seirbhísí ar an talamh: De réir mheastacháin an Choimisiúin agus na bpáirtithe leasmhara, EUR 50 billiún san iomlán atá in ioncam seirbhísí ar an talamh (gach catagóir san áireamh). Meastar go bhfuil 60,000 duine ar a laghad fostaithe san earnáil seo san Eoraip[1]. Is ionann an costas a bhaineann le seirbhísí ar an talamh d’aerlínte agus idir 5 agus 12%[2] de na costais oibríochta.

In 1996 ghlac an Comhphobal Eorpach Treoir 96/67/CE ón gComhairle maidir le rochtain ar mhargadh na seirbhísí ar an talamh in aerfoirt an Chomhphobail. Chéad chéim i dtreo rochtain ar mhargadh na seirbhísí ar an talamh a oscailt agus a chomhchuibhiú de réir a chéile a bhí sa Treoir sin.

Ba ghnách seirbhísí ar an talamh a bheith de chúram ar oibreoirí aerfoirt nó ar aerlínte. I láthair na huaire san Eoraip tá an chuid sin den tseirbhís a sholáthraíonn sainchuideachtaí ag méadú. Tá rochtain ar mhargadh na seirbhísí ar an talamh faoin Treoir sin bunaithe ar na prionsabail seo a leanas:

· Saoirse ‘féinseirbhís’ , i.e. cead a bheith ag aerlínte seirbhísí ar an talamh a sholáthar dóibh féin ag gach aerfort tráchtála is cuma cá mhéad trácht ann. I gcás ceithre earnáil seirbhíse (seirbhís bagáiste, seirbhís rampaí, seirbhís breosla agus ola, seirbhís lasta agus poist), áfach, féadfaidh na Ballstáit an ceart féinseirbhíse a theorannú do dhá úsáideoir aerfoirt (ach gan dul faoina bhun sin) in aerfoirt a mbíonn níos mó ná 2 mhilliún paisinéir nó 50 000 tona lasta ag dul tríothu in aghaidh na bliana.

· Saoirse ‘seirbhísí ó thríú páirtithe’ , i.e. cead a bheith ag soláthróirí seirbhísí ar an talamh seirbhísí a sholáthar do thríú páirtithe ag aerfoirt a mbíonn níos mó ná 2 mhilliún paisinéir nó 50 000 tona lasta ag dul tríotha in aghaidh na bliana. Mar sin féin féadfaidh na Ballstáit líon na soláthróirí a theorannú do dhá sholáthróir i ngach earnáil (ach gan dul faoina bhun sin).

1.2. Na forais leis an togra

De réir na measúnuithe éagsúla a rinne an Coimisiún ar an Treoir, bhain an Treoir amach a príomhchuspóirí, mar atá léirscaoileadh na seirbhísí ar an talamh in aerfoirt an AE: tá méadú tagtha ar líon na soláthróirí seirbhíse agus, tríd is tríd tá laghdú tagtha ar phraghsanna seirbhísí ar an talamh . Lena chois sin, de réir na n-aerlínte, tá feabhas tagtha ar cháilíocht na seirbhíse de bharr rogha níos leithne iomaitheoirí bheith ann.

Ó glacadh an Treoir in 1996, tá athrú mór tagtha ar na cúinsí a bhaineann le seirbhísí ar an talamh. Agus méadú sciobtha ag teacht ar aerthrácht agus ar shrianta acmhainne, táthar tar éis suim a chur an athuair i gceisteanna faoi éifeacht agus faoi cháilíocht na seirbhísí a sholáthraítear in aerfoirt, seirbhísí ar an talamh sa áireamh agus tá ag méadú ar an tsuim sin.

Aithnítear i dtionscnamh an Aerspáis Eorpaigh Aonair, arb é is aidhm leis ollstruchtúr rialaithe an aerthráchta Eorpaigh a leasú i dtreo go riarfar ar riachtanais acmhainne agus sábháilteachta amach anseo, gur gá eilimintí bunúsacha den bhonneagar (aerfoirt, mar shampla) a cheangal le chéile mar chur chuige 'córas iomlán, geata-go-geata’. Is léir ó na staitisticí is déanaí gurb é an seal fuirigh is cúis le 70% de na tréimhsí moille san aerfort. Is é is sprioc don chur chuige geata-go-geata gach céim in eitilt ar leith, ó aerfort go haerfort, seirbhísí ar an talamh san áireamh, a cheangal le chéile agus a fheabhsú a oiread is féidir ó thaobh tréimhsí moille, costas, tionchair timpeallachta agus sábháilteachta de.

Is léir ó na géarchéimeanna úd a tháinig i mullach a chéile agus a raibh drochthionchar acu ar aeriompar le deich mbliana anuas go bhfuil gá le hathrú. B’éigean do na Ballstáit agus don tionscal féachaint le costais a ísliú oiread agus ab fhéidir de dheasca na géarchéime eacnamaíche. Is gá, freisin, leibhéil níos airde slándála de dheasca ionsaithe sceimhlitheoireachta. Agus an meall is mó ar deireadh, thaispeáin an drochshíon a bhí ann le déanaí go bhfuil gá le comhordú níos mó idir seirbhísí ar an talamh sna haerfoirt.

Léiríodh sa phlé agus sa mheasúnú a rinneamar ar an Treoir atá ann faoi láthair (féach thíos) nach bhfuil an creat dlí atá i bhfeidhm oiriúnach feasta. Aimsíodh dhá fhadhb lárnacha: (i) níl an soláthar seirbhísí ar an talamh éifeachtach a ndóthain de dheasca bacainní roimh rochtain agus roimh leathadh, agus (ii) níl cáilíocht ghinearálta na seirbhísí ar an talamh ag feabhsú bord ar bord leis na riachtanais nua atá ag teacht chun cinn i dtaca le hiontaofacht, athléimneacht, sábháilteacht, slándáil agus an timpeallacht de.

1.3. Cuspóir an togra

Sa mheasúnú tionchair agus san achoimre ar an measúnú sin, a ghabhann leis an togra seo, leagtar síos na cuspóirí ginearálta agus na sainchuspóirí a bhaineann le glacadh an Rialacháin. Is é an cuspóir ginearálta feabhas a chur ar éifeachtúlacht agus ar cháilíocht ghinearálta na seirbhísí ar an talamh d’úsáideoirí (aerlínte) agus d'úsáideoirí deiridh (paisinéirí agus seoltóirí lasta) in aerfoirt an AE.

Is iad seo a leanas na sainchuspóirí:

(12) Féachaint chuige go mbeidh réimse níos leithne de sheirbhísí ar an talamh in aerfoirt an AE.

(13) Coinníollacha maidir le rochtain ar an margadh (formheasanna) a chomhchuibhiú agus a shoiléiriú;

(14) Féachaint chuige go bhfuil cothrom iomaíochta in aerfoirt ag gach comhlacht seirbhísí ar an talamh a fheidhmíonn faoi chórais rialála éagsúla;

(15) Comhordú a mhéadú idir soláthróirí seirbhisí ar an talamh in aerfoirt (oibreoirí aerfoirt ina gcomhordaitheoirí ar an talamh taobh istigh de líonra eitlíochta an AE mar chuid den chur chuige geata-go-geata);

(16) An creat dlí a shoiléiriú maidir le hoiliúint agus aistriú ball foirne.

1.4. Forálacha atá i bhfeidhm cheana féin i réimse an togra

Baineann an togra seo le rialachán a ghlacadh maidir le seirbhísí ar an talamh in aerfoirt an AE. Tá an rialachán nua ceaptha ionad Threoir 96/67/CE a ghabháil agus í a aisghairm. Níl baint dhíreach ag aon fhoráil eile le seirbhísí ar an talamh.

1.5. Comhsheasmhacht le beartais eile agus le cuspóirí an Aontais Eorpaigh

Tá an tionscnamh seo ar cheann de na gníomhaíochtaí is gá leis an Limistéar Iompair Eorpach Aonair a bhunú mar a thuairiscítear i bPáipéar Bán ón gCoimisiúin: ‘Treochlár i dtreo Limistéir Iompar Eorpach Aonair – I dtreo córais iompair atá iomaíoch agus tíosach ar acmhainní’. Lena chois sin, tá sé mar chuid den phacáiste aerfort a sainaithníodh mar thionscnamh straitéiseach i gClár Oibre an Choimisiúin 2011[3], mar áis maidir le hacmhainn fáis an Mhargaidh a thabhairt in éifeacht.

2. TORTHAÍ NA gCOMHAIRLIÚCHÁN LEIS NA PÁIRTITHE LEASMHARA AGUS MEASÚNUITHE TIONCHAIR 2.1. Comhairliúchán leis na páirtithe leasmhara 2.1.1. Modhanna comhairlithe, na príomhearnálacha ar díríodh orthu agus próifíl ghinearálta na bhfreagróirí

Ag éisteacht a tionóladh an 6 Aibreán 2006, a lean as comhairliúchán scríofa, chuaigh an Coimisiún i gcomhairle leis na páirtithe leasmhara go léir faoi na féidearthachtaí uile maidir le hathbhreithniú a dhéanamh ar an Treoir.

An 24 Eanáir 2007, ghlac an Coimisiún tuarascáil ar chur i bhfeidhm na Treorach[4] inar dearbhaíodh gur baineadh amach príomhchuspóirí na Treorach, ach go raibh treochtaí diúltacha le sonrú ann mar sin féin.

Thionóil an Coimisiún comhairliúchán leis na páirtithe leasmhara ó mhí na Samhna 2009 go Meán Fómhair 2010 ar fheidhmiú na seirbhísí ar an talamh in aerfoirt an AE agus ar dhóigheanna arbh fhéidir an Treoir a leasú.

Tionóladh cruinniú de mheitheal na seirbhísí ar an talamh den Choiste Earnála Idirphlé Shóisialta (maidir le heitlíocht shibhialta) an 16 Samhain 2009. Tar éis an chruinnithe sin ghlac triúr as an gceathrar príomhionadaithe comhráiteas[5] ag iarraidh go leasófaí an córas tairsceana reatha agus go gcuirfí clásal sóisialta isteach ar aistriú ball foirne i gcás lánchailliúna nó páirtchailliúna gníomhaíochta.

2.1.2. Achoimre ar na Freagraí

Is féidir teacht ar achoimre an chomhairliúcháin maille le gach ráiteas ar leith ag:

http://ec.europa.eu/transport/air/consultations/2010_02_12_directive_96_67_ec_en.htm.

Is léir ó na comhairliúcháin gur mór idir sainleasanna na bpáirtithe leasmhara éagsúla.

Chuir na haerlínte béim ar an ngá a bhí le margadh níos iomaíche. Chuir siad in iúl go raibh siad sásta go raibh méadú ginearálta tagtha ar an réimse soláthróirí seirbhísí ar an talamh a bhí mar thoradh ar thabhairt isteach na Treorach, ach, agus chuir siad béim leis seo, nach raibh an treocht seo le sonrú ar fud na hEorpa.

D’áitigh lucht oibre na seirbhísí ar an talamh gur gá dul i ngleic le ceisteanna sóisialta (aistriú ball foirne go háirithe) in earnáil a bhfuil meath tagtha ar chobhsaíocht fostaíochta inti agus chuir siad an imní atá orthu in iúl maidir leis an iomarca iomaíochta a ligean isteach, rud a bhféadfadh drochthionchar bheith aige ar dhálaí oibre.

D’iarr oibreoirí aerfoirt comhordú níos fearr agus chuir siad mian in iúl go n-aithneofaí iad go soiléir mar comhordaitheoirí ar an talamh. Chuir cuid de na hoibreoirí aerfoirt in éadan oscailt níos leithne an mhargaidh agus ba é an chúis ba mhó a bhí leis sin go mbeadh drochthionchar aige ar cháilíocht ina n-aerfort agus go gcuirfeadh sé lena gcostais.

Chuir soláthróirí neamhspleácha seirbhísí ar an talamh béim ar an ngá atá le hiomaíocht níos cothroime idir soláthróirí éagsúla seirbhísí ar an talamh. Phléadáil siad go háirithe ar son ceanglas níos doichte maidir le gníomhaíochtaí seirbhísí ar an talamh a dhéanann oibreoirí aerfoirt agus oibreoirí aerlínte.

Bhí na páirtithe leasmhara go léir, beagnach, ag iarraidh cáilíocht níos airde seirbhíse.

2.2. Bailiú agus úsáid saineolais

Mar aon leis an bhfaireachán leanúnach a rinne an Coimisiún ar chur i bhfeidhm na Treorach maidir le seirbhísí ar an talamh, rinneadh staidéir sheachtracha iomadúla air atá le fáil ar shuíomh idirlín an Choimisiúin. Go háirithe, tar éis an iarratais a rinne Parlaimint na hEorpa ina rún an 11 Deireadh Fómhair 2007[6], rinne an Coimisiún staidéar cuimsitheach ó 2008 go 2009[7]ar chur i bhfeidhm agus ar thionchar na Treorach inar díríodh ar cheisteanna fostaíochta, sábháilteachta agus slándála. In 2010[8] rinne an Coimisiún staidéar eile ar an athbhreithniú a d'fhéadfaí a dhéanamh ar an Treoir.

2.3. Measúnú tionchair

Tugann an measúnú tionchair forbhreathnú ar na féidearthachtaí éagsúla a pléadh. Pléadh ceithre phacáiste beartas (sa bhreis ar an rogha go gcoinneofaí an creat atá ann faoi láthair) lena mheá cén dóigh arbh fhéidir Treoir 96/67/CE a leasú.

Chuirfeadh pacáiste beartas PP1 feabhas ar an gcóras trí mhionleasuithe a dhéanamh ar an Treoir agus trí threoir a thabhairt nuair ab fhéidir. Cuimsíonn sí: oscailt iomlán an mhargaidh féinseirbhíse; treoir ar cheanglais fhormheasa; sainmhíniúcháin níos soiléire agus ceanglais níos mine maidir le scaradh cuntas, bonneagar láraithe, fochonraitheoireacht, agus Coiste na nÚsáideoirí Aerfoirt (AUC)[9]. Maidir le comhordú ag leibhéal na n‑aerfort, tá treoir sa phacáiste ar fhochonraitheoireacht agus ar chritéir chomhchuibhithe tairisceana. Ina theanta sin, áirithíonn an pacáiste go ndéanfar íosmhéid oiliúna agus go rachfar i gcomhairle le hionadaithe fostaithe i dtaca le tairiscintí de.

Is éard is aidhm do phacáiste beartas PP2 an córas atá ann faoi láthair a fheabhsú trí bhearta níos ardaidhmeannaí. Déanann an pacáiste seo lánoscailt ar an margadh féinseirbhíse agus ardaíonn sé go dtí 3 ar a laghad íosmhéid na soláthróirí teoranta seirbhíse do sheirbhísí tríú páirtí . Tá bearta sa bhreis ann freisin: aitheantas frithpháirteach ar fhormheasanna agus ar chritéir chomhchuibhithe maidir le tairiscintí, riarachán níos fearr ar bhonneagar láraithe, scaradh oibreoirí aerfoirt de réir dlí agus ré níos faide a bheith ag tairiscintí. Sa phacáiste tá ceanglais nua fhochonraitheoireachta, sainmhíniú ar ról oibreoirí aerfoirt sna hoibríochtaí go ginearálta (agus ceanglais íosta a d’fhéadfadh a bheith ann), maille le hoibleagáidí tuairiscithe maidir le feidhmíocht. Ina cheann sin tá íosmhéid oiliúna ann agus tugtar údarás do na Ballstáit baill foirne a aistriú faoi na coinníollacha céanna faoina n‑aistrítear iad i gcás seirbhísí a bhfuil rochtain shrianta orthu.

Is cosúil pacáiste beartas PP2 le pacáiste beartas PP2 ach go bhfuil bearta ar leith ann d'fhadhbanna nach bhfuil an-chonspóideach. I bpacáiste beartas PP2 amháin a leagtar síos formheas agus ceanglais cháilíochta íosta ag leibhéal an AE, sin an difear idir an dá phacáiste.

Is éard is aidhm do phacáiste beartas PP3 an córas atá ann faoi láthair a fheabhsú trí bhearta beartais láidre a chinnteoidh comhchuibhiú iomlán ar chreat dlí an mhargaidh seirbhísí ar an talamh. Déantar lánoscailt ar an margadh seirbhísí ar an talamh agus tugtar cead isteach comhionann sa mhargadh trí riar níos fearr a dhéanamh ar bhonneagar láraithe, formheas ón AE a thabhairt isteach, deireadh a chur le ceart na n-oibreoirí aerfoirt seirbhísí ar an talamh a sholáthar ina n-aerfort. Maidir le comhordú oibríochtúil in aerfoirt, sa phacáiste seo tá formheasanna fochonraitheoireachta, sainmhíniú ar ról na n-oibreoirí aerfoirt sna hoibríochtaí go ginearálta (agus ceanglais íosta a d’fhéadfadh a bheith ann), , maille le oibleagáidí tuairiscithe maidir le feidhmíocht. Tá forálacha sa phacáiste maidir le haistriú iomlán foirne mar chuid de nósanna imeachta tairisceana agus ceadúnú príomhbhall foirne.

Cuireadh moltaí an Bhoird um Measúnú Iarmharta (BMI) san áireamh. Bhain na príomhathruithe a cuireadh chun tosaigh ann leis an ngá a bhí le sainmhíniú faidhbe níos soiléire, soiléiriú ar na forálacha maidir le cosaint shóisialta i gcás aistriú fostaithe, tabhairt isteach réimse níos leithne roghanna beartas indéanta agus comparáid níos láidre idir na roghanna beartais.

Ní chomhlíonann ach pacáiste beartas PP2 na cuspóirí arna sainaithint, mar is léir ón measúnú iarmharta. Ní mór a áirithiú go mbeidh cóimheá chuí idir iarmhairtí sóisialta agus iarmhairtí eacnamaíocha. Is é an pacáiste beartas sin is bonn leis an togra seo.

3. EILIMINTÍ DLÍ AN TOGRA 3.1. Achoimre ar an togra

Lánoscailt ar an margadh féinseirbhíse agus an t‑íoslíon soláthróirí seirbhísí a ardú go trí cinn in aerfoirt mhóra.

I dTreoir 96/67/CE, ceadaítear do Bhallstáit teorainn íosmhéide dhá sholáthróir i gceithre earnáil seirbhíse a chur le féinseirbhís. Dá thoradh sin bíonn rogha teoranta ag aerlínte i roinnt aerfort idir dhá sholáthróir i gcás gach seirbhíse faoi leith agus ní bhíonn údarú féinseirbhíse i gcónaí acu.

Ba cheart cead féinseirbhíse a bheith ag gach úsáideoir aerfoirt. Ar a bharr sin níor cheart go mbeadh líon na soláthróirí tríú páirtí seirbhísí ar an talamh faoi bhun trí sholáthróir ag aerfoirt mhóra a mbíonn ar a laghad 5 mhilliún paisinéir nó 100 000 tona de lasta ag dul tríd.

Aitheantas frithpháirteach formheasanna maille le ceanglais chomhchuibhithe

Tá córas ceadaithe ar bun ag ¼ de Bhallstáit, rud a fhágann an iomad ceanglas éagsúil comhchuibhithe le comhlíonadh ag sholáthróirí seirbhísí ar an talamh agus úsáideoirí aerfoirt a dhéanann féinseirbhís san AE. Laghdóidh an t-aitheantas frithpháirteach formheasanna le ceanglais chomhchuibhithe na costais riaracháin atá ar oibreoirí agus cuirfidh sé deireadh le bacainní iontrála.

Bainistiú níos fearr ar bhonneagair láraithe [10].

Ní féidir do na seirbhísí ar an talamh bheith éifeachtach gan bonneagar láraithe. Gan creat dlí soiléir, d'fhéadfadh an iomaíocht dul in aimhréidh i margadh na seirbhísí ar an talamh ar roinnt bealaí. Tá sa togra creat dlí soiléir le haghaidh sainmhíniú ar bhonneagar láraithe agus ar na táillí a bheidh le híoc ag soláthróirí seirbhísí ar an talamh agus ag aerlínte féinseirbhíse as an mbonneagar láraithe.

Scaradh dlí idir aerfoirt agus a ngníomhaíochtaí a bhaineann le seirbhísí ar an talamh.

Más soláthróir seirbhísí ar an talamh an t-aerfort féin, ba cheart a áirithiú nach mbainfidh na seirbhísí ar an talamh a sholáthraíonn an t-aerfort leas míchuí as gníomhaíochtaí bainistíochta an aerfoirt.

Is rídheacair faireachán a dhéanamh ar an chóras scaradh na gcuntas le haghaidh aerfort a sholáthraíonn seirbhísí ar an talamh atá ann faoi láthair agus meastar nach leor é le hiomaíocht chothrom a áirithiú. Iarrtar sa togra go gcoinneoidh na haerfoirt a ngníomhaíochtaí ar an talamh istigh in eintiteas dlíthiúil ar leithligh óna ngníomhaíochtaí bainistíochta aerfoirt.

Nós imeachta tairisceana feabhsaithe

An tréimhse 7 mbliana atá ann faoi láthair mar uastréimhse ag soláthróir atá roghnaithe le haghaidh seirbhísí srianta ar an talamh, meastar nach leor í le costas innealra talún a thabhairt isteach go háirithe. Foráiltear sa togra seo maidir le méadú na huastréimhse go deich mbliana.

Sa togra seo tá mionsonraí breise ar mhionphointí an nós imeachta um roghnú soláthróirí seirbhísí srianta le cur i bhfeidhm comhchuí a áirithiú agus lena áirithiú gurb iad na cuideachtaí a roghnaíodh na cuideachtaí is oiriúnaí le seirbhísí ar an talamh a oibriú.

I gcás soláthróra seirbhísí srianta ar an talamh ní mór dul i gcomhairle le Coiste na nÚsáideoirí Aerfoirt (AUC). Tá forálacha sa togra seo maidir le rialacha nós imeachta maidir le Coiste na nÚsáideoirí Aerfoirt le gach coinbhleacht leasa a sheachaint i measc na n-aerlínte a sholáthraíonn seirbhísí ar an talamh.

Rialacha soiléirithe fochonraitheoireachta

Cé go méadaíonn an fhochonraitheoireacht an tsolúbthacht sin ag soláthróirí ar an talamh a mbíonn gá léi in amanna, féadfaidh srianta ar acmhainn agus drochthionchar ar shábháilteacht a bheith ann de dheasca fochonraitheoireachta agus fochonraitheoireachta cascáide.

Ar an ábhar sin tá rialacha soiléire sa togra seo ar fhochonraitheoireacht a cheadaíonn do sholáthróirí seirbhísí ar an talamh fochonraitheoireacht a dhéanamh ach nach gceadaíonn d'aerfoirt ná d’aerlínte a dhéanann féinseirbhís fochonradh a bheith acu ach i gcás force majeure.

Ról chomhlacht bainistíochta an aerfoirt i gcomhordú seirbhísí ar an talamh

Is léir ón ngéarchéim a raibh ar lucht aeriompair dul i ngleic léi de dheasca drochshíne go bhfuil gá le comhordú níos mó oibríochtaí ar an talamh in aerfoirt. Thairis sin, sonraíodh gur beag acmhainn a bhí ag aerfoirt áirithe an ghéarchéim a láimhseáil, soláthar seirbhísí ar an talamh san áireamh. Téann fadhbanna in aerfort amháin i bhfeidhm go mór ar an ngréasán ina iomláine. Is amhlaidh is tábhachtaí acmhainn géarchéime a fheabhsú.

Ba cheart go mbeadh comhlacht bainistíochta an aerfoirt freagrach as comhordú cuí na seirbhísí ar an talamh a chur i bhfeidhm ina aerfort féin. Lena chois sin, ní mór do chomhlachtaí bainistíochta na n-aerfort mór, a bhfuil tionchar ar leith acu ar líonra aeriompair na hEorpa, a áirithiú go bhfuil na hoibríochtaí seo á gcomhordú trí Shásra Comhchinnteoireachta (CDM) aerfoirt agus faoi phlean teagmhasach cuí.

An fhreagracht atá ar oibreoirí aerfoirt as íoscheanglais cháilíochta d'oibríochtaí seirbhísí ar an talamh atá le sainiú i ngníomh tarmligthe

Má bhíonn cáilíocht soláthróra ar leith faoi bhun an chaighdeáin is gá, is féidir go gcuirfidh sé sin isteach ar chóras na n‑aerfort agus go mbeidh páirtithe leasmhara an tionscail aeriompair go léir thíos leis. Ní ann d’íoschaighdeáin cháilíochta a bheadh le baint amach ag na soláthróirí seirbhísí ar an talamh go léir in aerfort mar oibleagáid sa Treoir atá ann faoi láthair, agus luaigh na páirtithe leasmhara é sin mar easpa inti.

Foráiltear sa togra seo maidir le híoschaighdeáin cháilíochta a leagan síos maidir le feidhmíocht seirbhísí ar an talamh nach mór do na soláthróirí seirbhísí ar an talamh go léir agus do na húsáideoirí aerfoirt a dhéanann féinseirbhís a chomhlíonadh.

Oibleagáidí tuairiscithe maidir le feidhmíocht seirbhísí ar an talamh atá le sainiú i ngníomh tarmligthe

Bainfear leas as sonraí leordhóthanacha neamhspleácha láraithe ar fheidhmíocht seirbhísí ar an talamh le bearta beartais iomchuí nua a shainaithint. Ba cheart go mbeadh ar sholáthróirí seirbhísí ar an talamh agus ar úsáideoirí aerfoirt a dhéanann féinseirbhís tuairisciú ar fheidhmíocht a gcuid seirbhísí ar an talamh.

Íosmhéid éigeantach oiliúna do bhaill foirne

In earnáil atá dian ar shaothar, amhail earnáil na seirbhísí ar an talamh, bíonn tionchar mór ag forbairt leanúnach agus ag oiliúint leanúnach na foirne ar cháilíocht na seirbhíse. Má bhíonn a mhalairt de scéal ann agus nach mbíonn an oiliúint chuí déanta ag an bhfoireann, is mó an baol go mbeidh na seirbhísí ar drochchaighdeán agus gur measaide sábháilteacht agus slándáil seirbhísí ar an talamh é. Tugtar íoscheanglais oiliúna isteach leis an togra seo a bheidh le comhlíonadh ag gach soláthróir seirbhísí ar an talamh agus ag gach aerlíne féinseirbhíse le sábháilteacht agus slándáil oibríochtaí a áirithiú agus le go mbeidh aon slat tomhais amháin ann do na hoibreoirí go léir.

Cead a bheith ag Ballstáit ceanglas a fhorchur go n-aistreofar an fhoireann faoi na coinníollacha céanna i gcás ina ndéantar tairiscint.

I bhfianaise chás dlí Chúirt Bhreithiúnais an Aontais Eorpaigh[11], tá débhrí ann maidir leis na bearta a bhfuil údarás ag na Ballstáit iad a ghlacadh nuair a athraítear an soláthróir do sheirbhísí a bhfuil rochtain shrianta orthu.

Tá an ráta athraithe foirne i dtionscal na seirbhísí ar an talamh ard agus is cosúil gur chuir an Treoir leis an treocht sin. Tá teorainn leis an tréimhse is faide ina bhfuil cead ag soláthróir a roghnaíodh de réir nós imeachta tairisceana leanúint dá oibríocht. As sin a thuigtear go gcuireann an córas tairisceana dlús leis an ráta athraithe foirne. Is féidir gur measaide cáilíocht na seirbhísí ar an talamh neamhleanúnachas foirne. Is iomchuí mar sin soiléiriú a dhéanamh ar na rialacha ar ghlacadh a théann níos faide ná cur i bhfeidhm Threoir 2001/23/CE ar ghnóthais a aistriú agus é a chur ar chumas na mBallstát leorfhostaíocht agus leorchoinníollacha oibre a áirithiú.

3.2. Bunús Dlí

Tá an togra bunaithe ar Airteagal 100 den CFAE.

3.3. Prionsabal na coimhdeachta

Tá feidhm ag prionsabal na coimhdeachta sa mhéid nach bhfuil an togra faoi inniúlacht eisiach an AE.

Ní féidir cuspóirí an togra seo a bhaint amach go sásúil ós i margadh eitlíochta aonair atá na haerlínte ag feidhmiú agus os rud é go bhfuil na soláthróirí seirbhísí ar an talamh ag feidhmiú i margadh níos leithne. Ní féidir díriú ar sheirbhísí ar an talamh ag leibhéil níos ísle rialaithe. Is féidir gur measaide d’fheidhmiú an mhargaidh inmheánaigh aon ghníomh aonair ag leibhéal Ballstáit.

Is fearr is féidir do ghníomhú an AE cuspóirí an togra seo a bhaint amach. Ní mórrialacha Eorpacha ar sheirbhísí ar an talamh a chur leis an reachtaíocht Eorpach is bun don mhargadh inmheánach eitlíochta ós gá córas cothrom trédhearcach neamh-idirdhealaitheach maidir le soláthar seirbhísí ar an talamh i mbaint amach seirbhísí ar an talamh a bheidh éifeachtúil agus ar ardchaighdeán, seirbhísí ar lúba móra iad i slabhra feidhmíochta na heitlíochta.

Dá bhrí sin, comhlíonann an togra prionsabal na coimhdeachta.

3.4. Prionsabal na comhréireachta

Comhlíonann an togra prionsabal na comhréireachta. Ní chuirtear aon ualach sa bhreis ar oibreoirí eacnamaíocha ná ar údaráis náisiúnta nach bhfuil riachtanach le feabhas a chur ar éifeachtúlacht agus ar cháilíocht ghinearálta seirbhísí ar an talamh. Cé go bhfuil costais mhóra ag baint leis an togra, de gheall ar riar bonneagair láraithe a fheabhsú, na haerfoirt a scaradh ó thaobh dlí de agus oibleagáidí tuairiscithe a bhunú, meastar go mbeidh na sochair mhóra eacnamaíocha agus cáilíochta a thiocfaidh astu mar chúiteamh ar na costais sin.

3.5. Rogha na hionstraime

Rialachán an ionstraim atá beartaithe. Bheadh modhanna eile easpach. Tá gá le híoschaighdeáin chomhchuibhithe cháilíochta in aerfoirt leis an gcur chuige geata-go-geata agus le comhchuibhiú breise a dhéanamh ar choinníollacha rochtana margaidh a chinnteoidh iomaíocht níos cothroime i margadh na seirbhíse ar an talamh a chur i bhfeidhm. Fágann sé sin nach bhfuil an tsolúbthacht a cuireadh le fáil i 1996 nuair a roghnaíodh Treoir oiriúnach níos mó.

Ní mór feidhm ghinearálta a bheith ag an ionstraim.

Chomhlíonfadh rialachán an riachtanas go gcomhchuibheofaí na margaí seirbhísí ar an talamh ag leibhéal an AE, riachtanas a aithníodh go soiléir. Tá baint ag bunús na ndeacrachtaí atá aimsithe sa chreat dlithiúil reatha le cur i bhfeidhm éagsúil sna Ballstáit.

Ar an ábhar sin, rialachán is fearr a oireann mar ionstraim dhlíthiúil, ó nár leor roghanna eile leis na cuspóirí a bhfuiltear ag díriú orthu a bhaint amach.

4. IMPLEACHT BHUISÉADACH

Níl aon impleachtaí ag an togra do bhuiséad an Aontais.

5. EILIMINTÍ ROGHNACHA 5.1. Aisghairm na reachtaíochta atá ann faoi láthair

Bheidh aisghairm Threoir reatha 96/67/CE ón gComhairle an 15 Deireadh Fómhair 1996 maidir le rochtain ar mhargadh na seirbhísí ar an talamh in aerfoirt an Chomhphobail mar thoradh ar ghlacadh an togra seo.

5.2. An Limistéar Eorpach Eacnamaíoch

Baineann an gníomh atá beartaithe le hábhar de chuid an Limistéir Eorpaigh Eacnamaíoch agus, dá bhrí sin, ba cheart go gcuimseodh sé an LEE.

2011/0397 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le seirbhísí ar an talamh ag aerfoirt an Aontais agus lena n‑aisghairtear Treoir 96/67/CE ón gComhairle

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) de,

Ag féachaint don togra ón gCoimisiún Eorpach,

Tar éis an dréachtghníomh reachtach a chur chuig na Parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[12],

Ag féachaint don tuairim ó Choiste na Réigiún[13],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) I dTreoir 96/67/CE ón gComhairle an 15 Deireadh Fómhair 1996 maidir le rochtain ar an margadh seirbhíse ar an talamh ag aerfoirt an Chomhphobail[14] déantar foráil maidir leis an margadh seirbhíse ar an talamh a oscailt de réir a chéile.

(2) Tá aerfoirt agus seirbhísí ar an talamh sár-riachtanach do dhea-fheidhmiú an aeriompair agus is feidhm phríomha iad i slabhra na heitlíochta. Le seirbhísí ar an talamh cumhdaítear gach gníomhaíocht ar an talamh a bhaineann le heitlíocht a dhéantar i gcomhair aerlínte aonair ag aerfoirt.

(3) Sa Dearbhú a glacadh ag Cruinniú Mullaigh Brugge i mí Dheireadh Fómhair 2010 aithníodh an gá rialacha an Aontais a leasú chun iomaíochas gach lúibe i slabhra an iompair eitlíochta (amhail aerfoirt, iompróirí, soláthróirí seirbhíse eile) a chothú.

(4) Sa Pháipéar Bán "Slí chuig Limistéar Iompair Aonair Eorpach"[15] aithnítear feabhas a chur ar rochtain ar an margadh agus soláthar seirbhísí cáilíochta ag aerfoirt mar nithe sár-riachtanacha maidir le mianach saoil na saoránach agus mar bheart riachtanach chun an Limistéar Iompair Aonair Eorpach a bhaint amach.

(5) Tríd an margadh seirbhíse ar an talamh a oscailt de réir a chéile agus trí cheanglais chomhchuibhithe maidir le soláthar seirbhísí ar an talamh a thabhairt isteach, is dealraitheach go bhfeabhsófar éifeachtúlacht agus cáilíocht fhoriomlán seirbhísí ar an talamh i gcomhair aerlínte agus i gcomhair paisinéirí agus last‑seoltóirí chomh maith. Ba cheart go gcuirfeadh an méid sin feabhas ar cháilíocht fhoriomlán oibríochtaí aerfoirt.

(6) I bhfianaise an ghá nua atá le caighdeáin cáilíochta íosta comhchuibhithe ag aerfoirt chun an cur chuige 'geata go geata' a chur chun feidhme d'fhonn Aerspás Eorpach Aonair a bhaint amach agus an ghá le tuilleadh comhchuibhithe chun leas iomlán a bhaint as na tairbhí, ó thaobh cháilíocht mhéadaithe agus éifeachtúlacht mhéadaithe na seirbhísí ar an talamh de, a thiocfaidh de bharr oscailt an mhargaidh seirbhíse ar an talamh de réir a chéile, ba cheart Rialachán a chur in ionad Threoir 96/67/CE.

(7) Luíonn saor-rochtain ar an margadh seirbhíse ar an talamh le hoibríocht éifeachtúil aerfoirt an Aontais, ar chuntar go gcuirfear cosaintí ábhartha i bhfeidhm. Ba cheart saor-rochtain ar an margadh seirbhíse ar an talamh a thabhairt isteach de réir a chéile agus ba cheart é a oiriúnú do riachtanais na hearnála.

(8) A bhuí le hoscailt an mhargaidh de réir a chéile faoi Threoir 96/67/CE fuarthas torthaí dearfacha cheana ó thaobh éifeachtúlachta feabhsaithe agus cáilíochta feabhsaithe de. Dá bhrí sin is iomchuí dul ar aghaidh le tuilleadh oscailte de réir a chéile.

(9) Ba cheart cead féinseirbhíse a bheith ag gach úsáideoir aerfoirt. Ag an am céanna is gá sainmhíniú follasach agus sriantach a choinneáil ar fhéinseirbhís chun mí-úsáid agus tionchar diúltach ar an margadh seirbhíse tríú páirtí sheachaint.

(10) I gcás catagóirí áirithe de sheirbhísí ar an talamh, féadfaidh sriantachtaí sábháilteachta, slándála, acmhainne agus spáis cur isteach ar rochtain ar an margadh. Dá bhrí sin ba cheart a bheith in ann teorainn a chur ar líon na soláthróirí údaraithe de sheirbhísí ar an talamh den sórt sin.

(11) I gcásanna áirithe féadfaidh na sriantachtaí sábháilteachta, slándála, acmhainne agus spáis a bheith de shórt a thabharfaidh údar le tuilleadh srianta ar rochtain ar an margadh nó ar fhéinseirbhís, ar chuntar go bhfuil na srianta sin ábhartha, oibiachtúil, trédhearcach agus neamh‑idirdhealaitheach. I gcásanna den sórt sin ba cheart na Ballstáit a bheith i dteideal díolúintí a iarraidh ó fhorálacha an Rialacháin seo.

(12) Ba cheart é a bheith mar chuspóir ag na díolúintí sin a chur ar chumas údarás aerfoirt na sriantachtaí sin a shárú nó a laghdú ar a laghad. Ba cheart don Choimisiún díolúintí den sórt sin a fhormheas.

(13) Má táthar chun iomaíocht éifeachtach agus chothrom a choinneáil i gcás ina bhfuil líon teoranta soláthróirí seirbhísí ar an talamh, is gá na soláthróirí sin a roghnú de réir nós imeachta tairisceana atá oscailte, trédhearcach agus neamh-idirdhealaitheach. Ba cheart mionsonraí nós imeachta den sórt sin a shonrú tuilleadh.

(14) Ba cheart dul i gcomhairle le húsáideoirí aerfoirt maidir le roghnú na soláthróirí seirbhísí ar an talamh, ós rud é go bhfuil leas mór acu i gcáilíocht agus i bpraghas seirbhísí ar an talamh.

(15) Dá bhrí sin is gá socrú a dhéanamh chun ionadaíocht a thabhairt d'úsáideoirí aerfoirt agus chun dul i gcomhairle leo, go háirithe agus soláthróirí údaraithe seirbhísí ar an talamh á roghnú.

(16) I gcomhthéacs roghnú soláthróirí seirbhísí ar an talamh ag aerfort, ba cheart a bheith in ann in imthosca áirithe agus faoi choinníollacha sonracha oibleagáid seirbhíse poiblí a shíneadh go haerfort eile sa réigiún geografach céanna den Bhallstát lena mbaineann.

(17) Ní léir an bhféadfaidh Ballstáit a cheangal go bhfostófar an fhoireann chéanna arís nuair a athraítear soláthróir i gcás seirbhísí ar an talamh a bhfuil an rochtain orthu teoranta. Féadfaidh easpa leanúnachas foirne díobháil a dhéanamh do cháilíocht seirbhísí ar an talamh. Dá bhrí sin is iomchuí na rialacha maidir le foireann a fhostú arís a shoiléiriú sa bhreis ar Threoir 2001/23/CE maidir le gnóthais a aistriú lena gcuirtear ar chumas na mBallstát coinníollacha fostaíochta agus dálaí oibre leordhóthanacha a áirithiú.

(18) Chun feidhmiú cuí rianúil oibríochtaí aeriompair ag aerfoirt a áirithiú, chun sábháilteacht agus slándáil ar áitreabh aerfoirt a ráthú chomh maith leis an gcomhshaol a chosaint agus comhlíonadh a áirithiú i leith na bhforálacha agus rialacha sóisialta is infheidhme, ba cheart soláthar seirbhísí ar an talamh a bheith faoi réir formheasa iomchuí. Ós rud é gurb ann do chórais chun soláthar seirbhísí ar an talamh a fhormheas i bhformhór na mBallstát faoi láthair ach go bhfuil siad an-difriúil óna chéile, ba cheart córas formheasa comhchuibhithe a thabhairt isteach.

(19) Chun a áirithiú go bhfuil stóinseacht eacnamaíoch leordhóthanach, dea-cháil, cumhdach árachais leordhóthanach, agus eolas iomchuí ar oibríochtaí seirbhíse ar an talamh agus ar thimpeallacht an aerfoirt ag gach soláthróir seirbhíse agus úsáideoirí féinseirbhíse aerfoirt, agus chun iomaíocht chothrom a bhunú, ba cheart deonú formheasa a bheith faoi réir íoscheanglas.

(20) Chun seirbhísí ar an talamh a sholáthar go héifeachtúil is gá rochtain oscailte ar bhonneagar láraithe an aerfoirt agus creat dlíthiúil follasach chun an bonneagar láraithe a shainiú. Ba cheart a bheith in ann, áfach, táille a ghearradh as an mbonneagar láraithe.

(21) Ba cheart na táillí sin a bheith neamh-idirdhealaitheach agus ba cheart an ríomh a bheith trédhearcach. Níor cheart na táillí a bheith níos airde ná a bhfuil gá leis chun costais sholáthar an bhonneagair láraithe a chumhdach, lena n-áirítear toradh réasúnta ar shócmhainní.

(22) Ba cheart do chomhlacht bainistíochta an aerfoirt agus/nó aon chomhlacht bainistíochta eile a bhainistíonn bonneagar láraithe an aerfoirt sin dul i gcomhairle go tráthrialta le húsáideoirí aerfoirt maidir le sainiú an bhonneagair agus leibhéal na dtáillí.

(23) Féadfaidh comhlacht bainistíochta an aerfoirt seirbhísí ar an talamh a sholáthar é féin. Ós rud é gur féidir le comhlacht bainistíochta an aerfoirt, trína chinntí, tionchar nach beag a imirt ar iomaíocht idir soláthróirí seirbhísí ar an talamh, ba cheart a cheangal ar aerfoirt a seirbhísí ar an talamh a choinneáil in eintiteas atá ar leithligh ón eintiteas dlíthiúil a bhainistíonn an bonneagar.

(24) Chun a chur ar chumas aerfoirt a bhfeidhmeanna bainistíochta bonneagair a chomhlíonadh, chun sábháilteacht agus slándáil in áitreabh aerfoirt a ráthú agus chun athléimneacht seirbhísí ar an talamh le linn géarchéimeanna a áirithiú, ba cheart comhlacht bainistíochta an aerfoirt a bheith freagrach as comhordú iomchuí gníomhaíochtaí seirbhíse ar an talamh ag an aerfort. Ba cheart do chomhlacht bainistíochta an aerfoirt tuairisc a thabhairt maidir le comhordú gníomhaíochtaí seirbhíse ar an talamh ag an aerfort do Chomhlacht Athbhreithnithe Feidhmíochta Eurocontrol d'fhonn an t-optamú a chomhdhlúthú.

(25) Ba cheart an chumhacht a bheith ag comhlacht bainistíochta an aerfoirt, ag údarás poiblí nó ag aon chomhlacht eile a rialaíonn an t-aerfort na rialacha is gá a leagan síos ar mhaithe le feidhmiú iomchuí bhonneagar an aerfoirt.

(26) Is gá íoschaighdeáin cháilíochta éigeantacha a shainiú a bheidh le comhlíonadh ag soláthróirí seirbhísí ar an talamh agus úsáideoirí féinseirbhíse aerfoirt chun cáilíocht fhoriomlán seirbhísí a áirithiú agus chun iomaíocht chothrom a bhunú i measc soláthróirí.

(27) D'fhonn feidhmíocht a fheabhsú ar fud shlabhra na heitlíochta agus an cur chuige 'geata go geata' a chur chun feidhme, ba cheart do sholáthróirí seirbhísí ar an talamh agus úsáideoirí féinseirbhíse aerfoirt tuairisc a thabhairt don Choimisiún maidir lena bhfeidhmíocht.

(28) In earnáil atá dian ar shaothar, amhail earnáil na seirbhíse ar an talamh, bíonn tionchar mór ag forbairt leanúnach agus oiliúint leanúnach na foirne ar cháilíocht na seirbhíse. Ba cheart íoscheanglais oiliúna a shocrú dá bhrí sin chun cáilíocht oibríochtaí a áirithiú ó thaobh iontaofachta, athléimneachta, sábháilteacha agus slándála de, agus chun iomaíocht chothrom a chruthú i measc oibreoirí.

(29) Trí fhochonraitheoireacht méadaítear solúbthacht i gcás soláthróirí seirbhísí ar an talamh. Mar sin féin, féadfaidh sriantachtaí ar acmhainn agus éifeachtaí diúltacha ar shábháilteacht agus ar shlándáil a bheith ann de dheasca fochonraitheoireachta agus fochonraitheoireachta cascáide. Ba cheart fochonraitheoireacht a theorannú dá bhrí sin agus ba cheart na rialacha lena rialaítear fochonraitheoireacht a shoiléiriú.

(30) Níor cheart feidhm a bheith ag na cearta arna n-aithint leis an Rialachán seo maidir le soláthróirí seirbhísí ar an talamh ó thríú tíortha agus úsáideoirí féinseirbhíse aerfoirt ó thríú tíortha ach faoi réir cómhalartachta déine. I gcás nach ann do chómhalartacht den sórt sin, ba cheart an Coimisiún a bheith in ann a chinneadh gur cheart do Bhallstát nó do Bhallstáit na cearta sin a chur ar fionraí maidir le soláthróirí nó úsáideoirí den sórt sin.

(31) Ba cheart do na Ballstáit an chumhacht a choinneáil leibhéal leordhóthanach cosanta sóisialta a áirithiú i gcomhair foirne gnóthas a sholáthraíonn seirbhísí ar an talamh.

(32) Chun a áirithiú go bhfuil feidhm ag ceanglais árachais chomhchuibhithe i gcás soláthróirí seirbhísí ar an talamh agus úsáideoirí féinseirbhíse aerfoirt, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh maidir le ceanglais árachais i gcomhair soláthróirí seirbhísí ar an talamh agus úsáideoirí féinseirbhíse aerfoirt. Chun a áirithiú go bhfuil feidhm ag oibleagáidí comhchuibhithe atá tugtha chun dáta mar is iomchuí maidir leis na híoschaighdeáin i gcomhair soláthróirí seirbhísí ar an talamh agus úsáideoirí féinseirbhíse aerfoirt, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le sonraíochtaí i gcomhair íoschaighdeán cáilíochta do sheirbhísí ar an talamh agus i ndáil le sonraíochtaí maidir le hábhar agus leathadh oibleagáidí tuairiscithe i gcomhair soláthróirí seirbhísí ar an talamh agus úsáideoirí féinseirbhíse aerfoirt. Baineann tábhacht ar leith leis go ndéanfaidh an Coimisiún comhairliúcháin iomchuí le linn a réamhoibre, lena n-áirítear ar leibhéal saineolaithe agus bainteach leis an gcoiste sonrach um idirphlé sóisialta earnála arna bhunú faoi Threoir 98/500/CE.

(33) Ba cheart don Choimisiún a áirithiú, agus gníomhartha tarmligthe á n-ullmhú agus á dtarraingt suas aige, go ndéanfar na doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle.

(34) Chun coinníollacha aonfhoirmeacha a áirithiú d'fhonn an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le forálacha Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann le meicníochtaí maidir le rialú na mBallstát ar fheidhmiú inniúlachtaí cur chun feidhme an Choimisiúin[16].

(35) Ba cheart an nós imeachta comhairliúcháin a úsáid chun cinntí cur chun feidhme maidir le díolúintí a ghlacadh i ndáil leis an méid a n-osclófar margadh na seirbhísí ar an talamh i gcomhair tríú páirtithe agus i gcomhair aerlínte féinseirbhíse ós rud é nach bhfuil an raon feidhme teoranta ag na gníomhartha sin.

(36) Ba cheart an nós imeachta comhairliúcháin a úsáid freisin chun cinntí cur chun feidhme a ghlacadh i gcás ina sínfidh Ballstát oibleagáid seirbhíse poiblí chuig aerfort oileánach ós rud é nach bhfuil an raon feidhme teoranta ag na gníomhartha sin.

(37) Ba cheart an nós imeachta scrúdúcháin a úsáid chun cinntí cur chun feidhme a ghlacadh maidir le ceart rochtana ar an margadh seirbhíse ar an talamh laistigh de chríoch Ballstáit a chur ar fionraí ina iomláine nó i bpáirt i gcás soláthróirí seirbhísí ar an talamh agus úsáideoirí aerfoirt ó thríú tíortha.

(38) Ó tharla nach féidir leis na Ballstáit cuspóir an Rialacháin seo, eadhon go gcuirfí reachtaíocht an Aontais maidir le seirbhísí ar an talamh i bhfeidhm ar bhealach níos aonchineálaí, a bhaint amach go leordhóthanach mar gheall ar ghné idirnáisiúnta an aerthaistil, agus gur fearr, dá bhrí sin, is féidir é a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta a leagtar amach in Airteagal 5 den Chonradh. I gcomhréir le prionsabal na comhréireachta, atá leagtha amach san Airteagal sin, ní théann an Rialachán seo thar a bhfuil gá leis chun an cuspóir sin a bhaint amach.

(39) Gabhfaidh Ráiteas na nAirí maidir le hAerfort Ghiobráltar, a comhaontaíodh in Córdoba an 18 Meán Fómhair 2006 ag céad chruinniú Aireachta an Fhóraim Chomhagallaimh maidir le Giobráltar, ionad an Dearbhaithe Chomhpháirtigh maidir le hAerfort Ghiobráltar a rinneadh i Londain an 2 Nollaig 1987, agus measfar gurb ionann comhlíonadh iomlán an Ráitis agus comhlíonadh Dhearbhú 1987.

(40) Ba cheart, dá bhrí sin, Treoir 96/67/CE a aisghairm.

TAR ÉIS AN RIALACHÁN SEO A GHLACADH:

Caibidil I – Raon feidhme agus sainmhínithe

Airteagal 1 Raon feidhme

Beidh feidhm ag an Rialachán seo maidir le haon aerfort suite i gcríoch Ballstáit atá faoi réir an Chonartha agus atá ar oscailt do thrácht tráchtála.

Ní dhéanfaidh cur i bhfeidhm an Rialacháin seo i leith aerfort Ghiobráltar dochar do sheasaimh dhlíthiúla Ríocht na Spáinne ná Ríocht Aontaithe na Breataine Móire agus Thuaisceart Éireann faoi seach maidir leis an díospóid faoi cheannasacht ar an gcríoch ina bhfuil an t-aerfort sin suite.

Airteagal 2 Sainmhínithe

Chun críocha an Rialacháin seo, beidh feidhm ag na sainmhínithe seo a leanas:

(a) ciallaíonn 'aerfort' aon limistéar talún atá curtha in oiriúint go speisialta do thuirlingt, d'éirí de thalamh, agus d'ainliú aerárthaí, lena n‑áirítear na suiteálacha coimhdeacha a d'fhéadfadh a bheith ag baint leis na hoibríochtaí sin ar son riachtanas an tráchta aerárthaí agus seirbhísí lena n-áirítear na suiteálacha a theastaíonn chun cúnamh a thabhairt d'aersheirbhísí tráchtála;

(b) ciallaíonn 'comhlacht bainistíochta an aerfoirt' comhlacht a bhfuil sé mar chuspóir aige faoi rialachán náisiúnta nó dlí náisiúnta riarachán agus bainistíocht a dhéanamh ar bhonneagair an aerfoirt, agus comhordú agus rialú a dhéanamh ar ghníomhaíochtaí na n-oibreoirí éagsúla atá i láthair san aerfort lena mbaineann, i gcomhcheangal le gníomhaíochtaí eile nó gan sin, de réir mar a bheidh.

(c) ciallaíonn 'úsáideoir aerfoirt' aon duine nádúrtha nó dlítheanach atá freagrach as paisinéirí, post agus/nó lasta a iompar d'aer chuig an aerfort lena mbaineann nó uaidh;

(d) ciallaíonn 'seirbhís ar an talamh' na seirbhísí a sholáthraítear d'úsáideoirí aerfoirt ag aerfoirt atá leagtha amach san Iarscríbhinn;

(e) ciallaíonn 'féinseirbhís' cás ina soláthraíonn úsáideoir aerfoirt catagóir amháin nó níos mó de sheirbhísí ar an talamh dó féin agus nach dtugann sé aon chonradh de chineál ar bith chun críche le tríú páirtí chun seirbhísí den sórt sin a sholáthar; chun críche an Rialacháin seo, ní mheastar gur tríú páirtithe iad úsáideoirí aerfoirt ina measc féin sna cásanna seo a leanas:

– tá sealúchas tromlaigh ag ceann amháin acu sa cheann eile: nó

– tá sealúchas tromlaigh ag comhlacht amháin sa dá cheann acu;

(f) ciallaíonn 'soláthróir seirbhísí ar an talamh' aon duine nádúrtha nó dlítheanach a sholáthraíonn catagóir amháin nó níos mó de sheirbhísí ar an talamh do thríú páirtithe;

(g) ciallaíonn 'bonneagar láraithe' suiteálacha sonracha agus/nó saoráidí sonracha ag aerfort nach féidir, ar chúiseanna teicniúla, comhshaoil, costais nó acmhainne, a roinnt ná a dhúbailt agus ar bunriachtanas é iad a bheith ar fáil chun seirbhísí ar an talamh a dhéanamh iardain;

(h) ciallaíonn 'fochonraitheoireacht' tabhairt i gcrích conartha ag soláthróir seirbhísí ar an talamh, ina cháil mar phríomhchonraitheoir, nó go heisceachtúil ag úsáideoir féinseirbhíse aerfoirt, le tríú páirtí dá nglaoitear 'fochonraitheoir', faoina gceanglaítear ar an bhfochonraitheoir catagóir (nó fochatagóir) amháin nó níos mó de sheirbhísí ar an talamh a dhéanamh;

(i) ciallaíonn 'formheas' formheas arna dheonú ag an údarás inniúil do ghnóthas chun seirbhísí ar an talamh a sholáthar mar atá sonraithe san fhormheas;

(j) ciallaíonn 'údarás maoirseachta neamhspleách' an t-údarás dá dtagraítear in Airteagal 11 de Threoir 2009/12/CE.

Caibidil II – Réamhcheanglais ghinearálta

Airteagal 3 Comhlacht bainistíochta an aerfoirt

1. I gcás nach ndéanann comhlacht aonair, ach roinnt comhlachtaí éagsúla, aerfort a bhainistiú agus a oibriú, measfar gur cuid de chomhlacht bainistíochta an aerfoirt gach ceann de na comhlachtaí sin chun críche an Rialacháin seo.

2. I gcás nach bhfuil ach comhlacht bainistíochta aonair curtha ar bun i gcomhair roinnt aerfort, measfar gach ceann de na haerfoirt sin ar leithligh chun críocha an Rialacháin seo.

Airteagal 4 Coiste na nÚsáideoirí Aerfoirt

1. Bunóidh gach ceann de na haerfoirt lena mbaineann coiste d'ionadaithe úsáideoirí aerfoirt nó eagraíochtaí a dhéanann ionadaíocht d'úsáideoirí aerfoirt (Coiste na nÚsáideoirí Aerfoirt).

2. Beidh sé de cheart ag gach úsáideoir aerfoirt páirt a ghlacadh in obair Choiste na nÚsáideoirí Aerfoirt, nó, más mian leo, go ndéanfadh eagraíocht a shannfar chuige sin ionadaíocht air thar a cheann. Má dhéanann eagraíocht den sórt sin ionadaíocht thar a cheann áfach, ní sholáthróidh an eagraíocht sin seirbhísí ar an talamh ag an aerfort lena mbaineann.

3. Bunóidh Choiste na nÚsáideoirí Aerfoirt a rialacha nós imeachta féin i scríbhinn, lena n-áirítear a rialacha vótála féin.

Beidh forálacha sonracha sna rialacha vótála maidir le conas aon choinbhleachtaí leasa ar Choiste na nÚsáideoirí Aerfoirt a sheachaint, ar coinbhleachtaí leasa iad atá ann de thoradh úsáideoirí aerfoirt a bheith ann a sholáthraíonn seirbhísí ar an talamh ag an aerfort lena mbaineann. Go háirithe, i gcás ina dtéitear i gcomhairle le Coiste na nÚsáideoirí Aerfoirt i rith an nós imeachta roghnúcháin i gcomhréir le hAirteagal 8 agus le hAirteagal 9, úsáideoirí atá ag cur iarratais isteach ar údarú seirbhís amháin nó níos mó ar an talamh a sholáthar do thríú páirtithe, ní bheidh siad i dteideal vótáil.

4. Déanfar vótaí ar Choiste na nÚsáideoirí Aerfoirt a ualú ionas:

(a) nach mbeidh cumhacht vótála úsáideora aerfoirt amháin níos mó ná 49% d'iomlán na vótaí, beag beann ar an méid tráchta sa bhliain a iompraíonn sé ag aerfort;

(b) nach mbeidh cumhacht vótala úsáideoirí féinseirbhíse aerfoirt níos mó ná aon trian d'iomlán na vótaí.

5. Is é comhlacht bainistíochta an aerfoirt a chuirfidh rúnaíocht Choiste na nÚsáideoirí Aerfoirt ar fáil.

Má dhiúltaíonn comhlacht bainistíochta an aerfoirt é sin a dhéanamh nó mura nglacfaidh Coiste na nÚsáideoirí Aerfoirt leis, sannfaidh comhlacht bainistíochta an aerfoirt eintiteas eile nach mór do Choiste na nÚsáideoirí Aerfoirt glacadh leis. Déanfaidh rúnaíocht Choiste na nÚsáideoirí Aerfoirt liosta na n-úsáideoirí aerfoirt nó a n-ionadaithe atá ar Choiste na nÚsáideoirí Aerfoirt a choinneáil agus a chothabháil.

6. Coinneoidh rúnaíocht Choiste na nÚsáideoirí Aerfoirt miontuairiscí ar gach cruinniú de Choiste na nÚsáideoirí Aerfoirt. Léireofar na tuairimí agus na torthaí vótála ón gcruinniú go dílis sna miontuairiscí sin.

Caibidil III – An margadh seirbhíse ar an talamh a oscailt

Roinn 1 Féinseirbhís

Airteagal 5 Féinseirbhís

Ba cheart cead féinseirbhíse a bheith ag gach úsáideoir aerfoirt.

Roinn 2 Seirbhís ar an talamh do thríú páirtithe

Airteagal 6 Seirbhís ar an talamh do thríú páirtithe

1. Beidh saor-rochtain ag soláthróirí seirbhísí ar an talamh ar an margadh i gcomhair soláthair seirbhísí ar an talamh do thríú páirtithe in aon aerfort nár lú an trácht bliantúil ann ná 2 mhilliún gluaiseacht phaisinéara nó 50 000 tona de lasta ar feadh na dtrí bliana roimhe sin ar a laghad.

2. I gcás aerfort dá dtagraítear i mír (1) féadfaidh na Ballstáit teorainn a chur ar líon na soláthróirí atá údaraithe chun na catagóirí a leanas de sheirbhísí ar an talamh a sholáthar:

(a) seirbhís bagáiste;

(b) seirbhís rampaí;

(c) seirbhís breosla agus ola;

(d) seirbhís lasta agus poist, maidir le láimhseáil fhisiciúil lasta agus poist, cibé acu lasta agus post isteach, amach nó á aistriú, idir an t‑aerstáisiún agus an t‑aerárthach;

Ní dhéanfaidh na Ballstáit an líon sin a theorannú go níos lú ná dhá sholáthróir le haghaidh gach catagóra de sheirbhísí ar an talamh nó, i gcás aerfort nár lú an trácht bliantúil iontu ná 5 mhilliún paisinéir nó 100 000 tona de lasta ar feadh na dtrí bliana roimhe sin ar a laghad, ní dhéanfaidh siad iad a theorannú go níos lú ná trí sholáthróir le haghaidh gach catagóra de sheirbhísí ar an talamh.

3. Ag aerfoirt ina bhfuil líon na soláthróirí teoranta go dhá sholáthróir nó níos mó i gcomhréir le mír (2) den Airteagal seo, nó Airteagal 14(1)(a) agus (c), ní bheidh ceann amháin ar a laghad de na soláthróirí údaraithe á rialú go díreach nó go neamhdhíreach:

(a) ag comhlacht bainistíochta an aerfoirt,

(b) ag aon úsáideoir aerfoirt a d'iompar níos mó ná 25% den na paisinéirí nó den lasta arna dtaifeadadh ag an aerfort le linn na bliana roimh an mbliain ina roghnaíodh na soláthróirí sin,

(c) ag comhlacht a rialaíonn go díreach nó go neamhdhíreach, nó atá rialaithe ag comhlacht bainistíochta an aerfoirt dá dtagraítear i bpointe (a) nó aon úsáideoir den sórt sin dá dtagraítear i bpointe (b).

Beidh rialú bunaithe ar chearta, ar chonarthaí nó ar aon mhodh eile a thugann an deis, cibé ina aonar nó i gcomhpháirt agus ag féachaint do chúrsaí fíorais nó dlí lena mbaineann, tionchar cinntitheach a fheidhmiú ar an soláthróir de réir mar atá léirmhínithe ag Cúirt Bhreithiúnais an Aontais Eorpaigh.

4. I gcás ina mbeidh líon na soláthróirí údaraithe arna theorannú de bhun mhír (2), ní fhéadfaidh na Ballstáit cosc a chur ar úsáideoir aerfoirt, cibé cuid den aerfort a bheidh sannta dó, rogha éifeachtach a bheith aige, i ndáil le gach catagóir de sheirbhísí ar an talamh atá faoi réir a theorannaithe, faoi na coinníollacha atá leagtha síos i mír (2) agus i mír (3), ar rogha í idir ar a laghad:

– dhá sholáthróir seirbhísí ar an talamh, agus

– trí chinn de sholáthróirí seirbhísí ar an talamh i gcás aerfort nár lú an trácht bliantúil iontu ná 5 mhilliún paisinéir nó 100 000 tona de lasta ar feadh na dtrí bliana roimhe sin ar a laghad.

5. I gcás ina mbainfidh aerfort ceann de na tairseacha maidir le trácht lasta atá leagtha síos san Airteagal seo amach gan an tairseach chomhfhreagrach maidir le gluaiseacht phaisinéara a bhaint amach, ní bheidh feidhm ag an Rialachán seo maidir le catagóirí de sheirbhísí ar an talamh a fhorchoimeádtar do phaisinéirí go heisiach.

6. Aon aerfort nach lú an trácht bliantúil ann ná 2 mhilliún gluaiseacht phaisinéara nó 50 000 tona de lasta ar feadh trí bliana as a chéile ar a laghad agus a rachaidh an trácht bliantúil ann faoi bhun na tairsí de 2 mhilliún gluaiseacht phaisinéara nó de 50 000 tona de lasta ina dhiaidh sin, coinneoidh sé a mhargadh ar oscailt do sholáthróirí seirbhíse tríú páirtí le linn na dtrí bliana tosaigh ar a laghad tar éis na bliana inar sháraigh sé an tairseach.

7. Aon aerfort nach lú an trácht bliantúil ann ná 5 mhilliún gluaiseacht phaisinéara nó 100 000 tona de lasta ar feadh trí bliana as a chéile agus a rachaidh an trácht bliantúil ann faoi bhun na tairsí de 5 mhilliún gluaiseacht phaisinéara nó de 100 000 tona de lasta ina dhiaidh sin, coinneoidh sé a mhargadh ar oscailt do sholáthróirí seirbhíse tríú páirtí le linn na dtrí bliana tosaigh ar a laghad tar éis na bliana inar sháraigh sé an tairseach.

Airteagal 7 Soláthróirí a roghnú

1. Soláthróirí a bheidh údaraithe seirbhísí ar an talamh a sholáthar ag aerfort ina bhfuil a líon teoranta faoi Airteagal 6 nó faoi Airteagal 14, déanfar iad a roghnú de réir nós imeachta tairisceana a bheidh trédhearcach, oscailte, agus neamh-idirdhealaitheach.

2. Is é a bheidh ina údarás tairisceana:

(a) comhlacht bainistíochta an aerfoirt, ar chuntar:

– nach soláthraíonn sé seirbhísí inchurtha ar an talamh; agus

– nach bhfuil rialú díreach ná neamhdhíreach aige ar aon ghnóthas a sholáthraíonn seirbhísí den sórt sin; agus

– nach bhfuil sé páirteach in aon ghnóthas den sórt sin;

(b) i ngach cás eile, údarás inniúil atá neamhspleách ar chomhlacht bainistíochta an aerfoirt.

3. Ní bheidh rochtain ag Coiste na nÚsáideoirí Aerfoirt ar aighneachtaí na n-iarratasóirí ag aon chéim den nós imeachta roghnúcháin. Ní bheidh rochtain ag comhlacht bainistíochta an aerfoirt ag aon chéim den nós imeachta roghnúcháin, murab é an t-údarás tairisceana é.

4. Tar éis dó fógra a chur chuig an gCoimisiún, féadfaidh an Ballstát lena mbaineann oibleagáid seirbhíse poiblí a áireamh i measc sonraíochtaí na tairisceana, ar oibleagáid í nach mór do sholáthróirí seirbhísí ar an talamh a chomhlíonadh agus a bhainfidh le haerfoirt a fhreastalaíonn ar réigiúin imeallacha agus réigiúin i mbéal a bhforbartha ar cuid dá chríoch iad, sa chás nach bhfuil soláthróirí sásta seirbhísí ar an talamh a sholáthar gan tacaíocht phoiblí (i.e. cearta eisiacha ar íocaíochtaí cúitimh), ach go bhfuil na haerfoirt sin de thábhacht bhunriachtanach maidir le hinrochtaineacht i gcás an Bhallstáit lena mbaineann. Tá an fhoráil seo gan dochar do rialacha an AE maidir le Státchabhair.

5. Déanfar an glao ar thairiscintí a lainseáil agus a fhoilsiú in Iris Oifigiúil an Aontais Eorpaigh.

6. Déanfaidh an t-údarás tairisceana na soláthróirí a roghnú in dhá chéim:

(a) nós imeachta um cháiliú chun oiriúnacht na n-iarratasóirí a scrúdú; agus

(b) nós imeachta um dhámhachtain chun an soláthróir nó na soláthróirí údaraithe a roghnú.

Airteagal 8 Nós imeachta um cháiliú

1. Le linn an nós imeachta um cháiliú déanfaidh an t-údarás tairisceana a fhíorú go gcomhlíonann na hiarratasóirí méid áirithe critéar íosta. Bunóidh an t-údarás tairisceana na critéir íosta sin tar éis dó dul i gcomhairle le Coiste na nÚsáideoirí Aerfoirt agus le comhlacht bainistíochta an Aerfoirt, murab ionann an comhlacht sin agus an t-údarás tairisceana.

2. Beidh na critéir seo a leanas ar áireamh sna critéir íosta:

(c) go mbeidh formheas bailí ag an iarratasóir arna eisiúint i gcomhréir le caibidil IV maidir le Nósanna Imeachta Formheasa;

(d) go léireoidh an t-iarratasóir a chumas agus go ngeallfaidh sé i scríbhinn na forálacha agus na rialacha ábhartha a chur i bhfeidhm lena n-áirítear na dlíthe saothair is infheidhme, comhaontuithe comhchoiteanna is infheidhme, rialacha iompraíochta ag an aerfort agus ceanglais cháilíochta ag an aerfort.

3. Déanfaidh an t-údarás tairisceana gearrliosta de na hiarratasóirí a chomhlíonfaidh critéir an nós imeachta um cháiliú.

Airteagal 9 Nós imeachta um dhámhachtain

1. Le linn an nós imeachta um dhámhachtain roghnóidh an t-údarás tairisceana soláthróirí as measc na n-iarratasóirí ar an ngearrliosta agus bronnfaidh sé an t-údarú ar an soláthróir sin tar éis dó dul i gcomhairle le Coiste na nÚsáideoirí Aerfoirt agus le comhlacht bainistíocht an aerfoirt, murab ionann an comhlacht sin agus an t-údarás tairisceana.

2. Beidh roghnú an tsoláthróra ar a mbronnfar an t-údarú bunaithe ar chomparáid idir aighneachtaí na n-iarratasóirí os coinne liosta de chritéir dhámhachtana. Beidh na critéir dhámhachtana ábhartha, oibiachtúil, trédhearcach agus neamh-idirdhealaitheach. Bunóidh an t-údarás tairisceana na critéir dhámhachtana sin tar éis dó dul i gcomhairle le Coiste na nÚsáideoirí Aerfoirt agus le comhlacht bainistíochta an Aerfoirt, murab ionann an comhlacht sin agus an t-údarás tairisceana.

3. Beidh na critéir seo a leanas ar áireamh sna critéir dhámhachtana:

(a) comhsheasmhacht agus creatúlacht an phlean ghnó arna mheasúnú ar bhonn samhla de ríomhanna costais;

(b) leibhéal cáilíochta oibríochtaí arna mheasúnú ar bhonn sceidil ionadaíoch eitiltí lena n-áirítear, más ábhartha, úsáid éifeachtúil foirne agus trealaimh, glacadh deireanach le bagáiste agus lasta, amanna seachadta le haghaidh bagáiste agus lasta agus sealanna fuirigh uasta;

(c) leordhóthanacht acmhainní ábharacha ó thaobh trealamh a bheith ar fáil agus a bheith neamhdhíobhálach don chomhshaoil de;

(d) leordhóthanacht acmhainní daonna ó thaobh thaithí na n-oibrithe de agus leordhóthanacht an chláir oiliúna/cáilíochta;

(e) cáilíocht na teicneolaíochta faisnéise agus cumarsáide;

(f) cáilíocht na pleanála eagraíochtúla;

(g) feidhmíocht chomhshaoil.

4. Léireofar ualú coibhneasta na gcritéar dámhachtana sa ghlao ar thairiscintí agus sna doiciméid ábhartha. Cuirfear raon pointí le huasraon difríochta iomchuí i bhfeidhm ar gach critéar dámhachtana. Féadfaidh an t-údarás tairisceana líon íosta pointí a shocrú nach mór d'iarratasóir a bhaint amach i gcás critéar dámhachtana sonrach. I gcás ina socrófar líon íosta pointí, beidh sé neamh-idirdhealaitheach agus luafar é go soiléir sa ghlao ar thairiscintí agus sna doiciméid ábhartha. Ní fhéadfaidh an t-údarás tairisceana aon cheann de na critéir dhámhachtana arna leagan síos i dtús báire sa ghlao ar thairiscintí a dhíchur ná a fhoroinnt ná cinn bhreise a chur isteach.

5. Déanfar an t-údarú seirbhísí ar an talamh a sholáthar ag an aerfort i dtrácht a bhronnadh ar an iarratasóir a bhainfidh an líon is airde pointí amach agus a bhainfidh amach aon líon íosta pointí atá ceangailte i gcás critéar dámhachtana áirithe.

6. Úsáideoirí aerfoirt a chuirfidh iarratas isteach seirbhís tríú páirtí a sholáthar nó a dhéanfaidh féinseirbhís dóibh féin, ní rachfar i comhairle leo le linn an phróisis dhámhachtana.

7. Áiritheoidh an t-údarás tairisceana go bpoibleofar an cinneadh dámhachtana agus fáthanna an chinnidh sin.

Airteagal 10 Tréimhse roghnúcháin agus forcheannadh gníomhaíochta

1. Údarófar soláthróirí seirbhísí ar an talamh ar feadh tréimhse seacht mbliana ar a laghad agus deich mbliana ar a mhéad ach amháin i gcás díolúintí maidir le hoscailt féinseirbhíse agus seirbhíse tríú páirtí dá bhforáiltear in Airteagal 14(1). Déanfar an tréimhse chruinn a mbeidh na soláthróirí údaraithe lena linn agus an dáta a dtosóidh na hoibríochtaí a léiriú go follasach sa ghlao ar thairiscintí.

2. Tosóidh soláthróir seirbhísí ar an talamh ag soláthar seirbhísí laistigh d'aon mhí amháin ón dáta tosaithe atá léirithe sa ghlao ar thairiscintí. Féadfaidh an t-údarás tairisceana, i gcásanna atá cuí-réasúnaithe, agus arna iarraidh do sholáthróir na seirbhísí ar an talamh agus tar éis dó dul i gcomhairle le Coiste na nÚsáideoirí Aerfoirt, an tréimhse sin a shíneadh ar feadh sé mhí ar a mhéad. Tar éis don tréimhse sin dul in éag, scoirfidh an t-údarú de bheith bailí.

3. Beidh coinne ag an údarás tairisceana le deireadh na tréimhse údaraithe agus áiritheoidh sé go n-údarófar d'aon soláthróir a roghnófar de thoradh glao nua ar thairiscintí tús a chur lena oibríochtaí an lá i ndiaidh lá deireanach thréimhse údaraithe an tsoláthróra/na soláthróirí a roghnaíodh roimhe sin.

4. I gcás ina scoirfidh soláthróir seirbhísí ar an talamh dá ghníomhaíocht roimh dheireadh na tréimhse dá bhfuil sé údaraithe, roghnófar soláthróir eile chun teacht i gcomharbacht air ar bhonn an nós imeachta roghnúcháin dá dtagraítear in Airteagail 7, 8, 9 agus san Airteagal seo. Cuirfidh aon soláthróir a scoirfidh dá ghníomhaíocht in iúl don údarás tairisceana ábhartha go bhfuil sé beartaithe aige scor dá ghníomhaíocht fada go leor roimh ré agus sé mhí ar a laghad sula bhfágfaidh sé an t-aerfort. Féadfaidh pionóis airgeadais a chur ar an soláthróir mura gcuirfidh sé an t-údarás tairisceana ar an eolas fada go leor roimh ré ach amháin más féidir leis an soláthróir force majeure a léiriú.

5. I gcás ina scoirfidh soláthróir dá ghníomhaíocht roimh dheireadh na tréimhse dá bhfuil sé údaraithe agus nach bhfágann sé go leor ama don údarás tairisceana soláthróir nua a roghnú sula bhfágfaidh sé an t-aerfort, sa chaoi go mbeidh monaplacht shealadach i gcás seirbhísí áirithe ar an talamh ag an aerfort sin, Déanfaidh an Ballstát, ar feadh trémhse teoranta nach sáróidh deich mí, soláthróir seirbhísí ar an talamh a údarú le seirbhísí ar an talamh a sholáthar ag an aerfort sin gan dul ar iontaoibh an nós imeachta roghnúcháin atá leagtha síos in Airteagail 7, 8, 9 agus san Airteagal seo.

Mura n-éireoidh leis an mBallstát soláthróir seirbhísí ar an talamh a fháil i gcomhair na tréimhse teoranta sin, déanfaidh an Ballstát praghsanna a rialáil i gcás na seirbhísí ar an talamh arb ann do mhonaplacht shealadach maidir leo go dtí go dtosóidh soláthróir eile ag soláthar na seirbhísí ar an talamh i gceist ag an aerfort.

6. Cuirfidh an t-údarás tairisceana Coiste na nÚsáideoirí Aerfoirt agus, más iomchuí, comhlacht bainistíochta an aerfoirt ar an eolas maidir le cinntí arna nglacadh faoi Airteagail 7, 8, 9 agus faoin Airteagal seo chomh maith.

7. Airteagail 7, 8 agus 9 chomh maith le forálacha an Airteagail seo, ní bheidh feidhm acu maidir le dámhachtain conarthaí poiblí ná lamháltas poiblí a rialaítear le forálacha éagsúla de chuid dhlí an Aontais.

Airteagal 11 Comhlacht bainistíochta an aerfoirt i gcáil soláthróra seirbhísí ar an talamh

1. I gcás ina mbeidh teorainn ar líon na soláthróirí seirbhísí ar an talamh i gcomhréir le hAirteagal 6, féadfaidh comhlacht bainistíochta an aerfoirt seirbhísí ar an talamh a sholáthar é féin gan a bheith faoi réir an nós imeachta roghnúcháin atá leagtha síos in Airteagal 7 go hAirteagal 10. Ar aon dul leis an méid sin, féadfaidh sé, gan an nós imeachta sin a leanúint, gnóthas a údarú le seirbhísí ar an talamh a sholáthar ag an aerfort lena mbaineann;

(h) má rialaíonn sé an gnóthas sin go díreach nó go neamhdhíreach;

(i) má rialaíonn an gnóthas é go díreach nó go neamhdhíreach.

2. Comhlacht bainistíochta an aerfoirt atá ag soláthar seirbhísí ar an talamh i gcomhréir le mír (1), i gcás nach gcomhlíonfaidh sé na coinníollacha atá leagtha síos i mír (1) a thuilleadh, féadfaidh an soláthróir sin leanúint de sheirbhísí ar an talamh a sholáthar ar feadh tréimhse cúig bliana gan a bheith faoi réir an nós imeachta roghnúcháin atá leagtha síos in Airteagal 7 go hAirteagal 10. Ag deireadh na tréimhse cúig bliana sin, cuirfidh an soláthróir na húdaráis tairisceana ábhartha ar an eolas fada go leor roimh ré agus sé mhí ar a laghad roimh dhul in éag na tréimhse cúig bliana. Féadfaidh pionóis airgeadais a chur ar an soláthróir mura gcuirfidh sé an t-údarás tairisceana ar an eolas fada go leor roimh ré ach amháin más féidir leis an soláthróir force majeure a léiriú. Má scoireann an soláthróir dá ghníomhaíocht roimh dheireadh na tréimhse cúig bliana, beidh feidhm ag Airteagal 10(4) agus Airteagal 10(5).

Airteagal 12 Cearta fostaithe a chosaint i gcás aistriú foirne maidir le seirbhísí atá faoi réir srianta ar rochtain ar an margadh

1. Níl feidhm ag an Airteagal seo ach amháin maidir le seirbhísí ar an talamh ar theorannaigh an Ballstát i dtrácht líon na soláthróirí dóibh i gcomhréir le hAirteagal 6 nó le hAirteagal 14.

2. I gcás ina gcaillfidh soláthróir seirbhísí ar an talamh atá luaite i mír (1), tar éis an nós imeachta roghnúcháin atá leagtha síos in Airteagal 7 go hAirteagal 10, a údarú leis na seirbhísí sin a sholáthar, féadfaidh na Ballstáit a cheangal ar sholáthróir(í) seirbhísí ar an talamh a sholáthróidh na seirbhísí sin ina dhiaidh sin na cearta a mbeidís ina dteideal dá ndéanfaí aistriú laistigh de bhrí Threoir 2011/23/CE ón gComhairle[17] a dheonú don fhoireann a fostaíodh roimhe sin chun na seirbhísí sin a sholáthar.

3. Déanfaidh na Ballstáit an ceanglas i mír (2) a theorannú go fostaithe an tsoláthróra a bhí ann roimhe sin a bhfuil páirt acu i soláthar seirbhísí ar chaill an soláthróir a bhí ann roimhe sin a údarú ina leith, agus a thoileoidh dá ndeoin féin a bheith earcaithe ag an soláthróir/na soláthróirí nua.

4. Déanfaidh na Ballstáit an ceanglas i mír (2) a theorannú ionas go mbeidh sé i gcomhréir leis an méid gníomhaíochta arna aistriú iarbhír chuig an soláthróir/na soláthróirí eile.

5. I gcás ina gcuirfidh Ballstát ceanglas dá dtagraítear i mír (2) i bhfeidhm, liostófar an fhoireann lena mbaineann agus tabharfar na mionsonraí ábhartha maidir le cearta conarthacha na bhfostaithe agus na coinníollacha faoina meastar go mbaineann na fostaithe leis an tseirbhís i dtrácht, sna doiciméid tairisceana i gcomhair an nós imeachta roghnúcháin atá leagtha síos in Airteagal 7 go hAirteagal 10.

6. I gcás ina scoirfidh soláthróir seirbhísí ar an talamh de sheirbhísí ar an talamh a sholáthar d'úsáideoir aerfoirt ar cuid shuntasach iad de na gníomhaíochtaí seirbhísí ar an talamh a dhéanann an soláthróir sin i gcásanna nach bhfuil cumhdaithe ag mír (2), nó i gcás ina gcinnfidh úsáideoir féinseirbhíse aerfoirt scor den fhéinseirbhís, féadfaidh na Ballstáit a cheangal ar sholáthróir(í) seirbhísí ar an talamh nó ar an úsáideoir féinseirbhíse aerfoirt a sholáthróidh na seirbhísí ar an talamh i gceist ina dhiaidh sin na cearta a mbeidís ina dteideal dá ndéanfaí aistriú laistigh de bhrí Threoir 2001/23/CE ón gComhairle a dheonú don fhoireann a fostaíodh roimhe sin chun na seirbhísí sin a sholáthar.

7. Déanfaidh na Ballstáit an ceanglas i mír (6) a theorannú go fostaithe an tsoláthróra a bhí ann roimhe sin a bhfuil páirt acu i soláthar seirbhísí ar an talamh ar scoir an soláthróir a bhí ann roimhe sin dá soláthar, agus a thoileoidh dá ndeoin féin a bheith earcaithe ag an soláthróir/na soláthróirí nua nó ag an úsáideoir féinseirbhíse aerfoirt nua.

8. Déanfaidh na Ballstáit an ceanglas i mír (6) a theorannú go fostaithe an úsáideora féinseirbhíse aerfoirt a bhfuil páirt acu i soláthar seirbhísí ar an talamh ar chinn an úsáideoir féinseirbhíse aerfort scor díobh, agus a thoileoidh dá ndeoin féin a bheith earcaithe ag an soláthróir/na soláthróirí nua nó ag an úsáideoir féinseirbhíse aerfoirt nua.

9. Déanfaidh na Ballstáit an ceanglas i mír (6) a theorannú ionas go mbeidh sé i gcomhréir leis an méid gníomhaíochta arna aistriú iarbhír chuig an soláthróir eile nó chuig an úsáideoir féinseirbhíse aerfoirt eile.

10. Féadfaidh na Ballstáit é a chur faoi chúram an lucht bainistíochta agus an lucht saothair na socruithe praiticiúla lena gcuirfear an tAirteagal seo chun feidhme a shainiú trí chomhaontú idirbheartaíochta.

11. Cuirfidh na Ballstáit an Coimisiún ar an eolas maidir le haon bhearta arna nglacadh i gcomhréir leis an Airteagal seo.

Airteagal 13 Aerfoirt oileánacha

Chun soláthróirí seirbhísí ar an talamh ag aerfort a roghnú dá bhforáiltear in Airteagal 7 go hAirteagal 10, féadfaidh Ballstát oibleagáid seirbhíse poiblí a shíneadh go haerfoirt eile sa Bhallstát sin ar chuntar an méid seo a leanas:

(a) go bhfuil na haerfoirt sin suite ar oileáin sa réigiún geografach céanna; agus

(b) go bhfuil méid tráchta i ngach ceann de na haerfoirt sin nach lú ná 100 000 gluaiseacht phaisinéara sa bhliain;

(c) agus go bhformheasfaidh an Coimisiún an síneadh.

Beidh an cinneadh maidir le formheas an tsínte ina ghníomh cur chun feidhme a ghlacfar i gcomhréir leis an nós imeachta comhairliúcháin dá dtagraítear in Airteagal 43(2). Tá an fhoráil seo gan dochar do rialacha an AE maidir le Státchabhair.

Roinn 3 Díolúintí i gcás féinseirbhíse agus seirbhíse tríú páirtí ar an talamh

Airteagal 14 Díolúintí

1. I gcás ina mbeidh sé dodhéanta, de dheasca sriantachtaí sonracha maidir le heaspa spáis nó toillte ag aerfort a eascraíonn, go háirithe, ó chúngracht agus ón ráta úsáide limistéir, an margadh a oscailt agus/nó féinseirbhís a chur i bhfeidhm a mhéad dá bhforáiltear sa Rialachán seo, féadfaidh an Ballstát lena mbaineann cinneadh a dhéanamh:

(a) teorainn nach lú ná dhá sholáthróir a chur ar líon na soláthróirí le haghaidh catagóra amháin nó níos mó de sheirbhísí ar an talamh seachas na cinn sin dá dtagraítear in Airteagal 6(2) san aerfort ar fad nó i gcuid de, a mbeidh feidhm ag Airteagal 6(3) ina leith;

(b) ceann amháin nó níos mó de na catagóirí de sheirbhísí ar an talamh dá dtagraítear in Airteagal 6 (2) a fhorchoimeád do sholáthróir amháin nó níos mó i gcás aerfort nach lú an trácht bliantúil iontu ná 2 mhilliún paisinéir nó 50 000 tona de lasta ar a laghad;

(c) ceann amháin nó níos mó de na catagóirí de sheirbhísí ar an talamh dá dtagraítear in Airteagal 6 (2) a theorannú go soláthróir amháin nó dhá sholáthróir i gcás aerfort nach lú an trácht bliantúil iontu ná 5 mhilliún paisinéir nó 100 000 tona de lasta ar a laghad, a mbeidh feidhm ag Airteagal 6(3) ina leith i gcás teorannú go dhá sholáthróir;

(d) féinseirbhís dá dtagraítear in Airteagal (5) a fhorchoimeád do líon teoranta d'úsáideoirí aerfoirt, ar chuntar go roghnófar na húsáideoirí sin ar bhonn critéar ábhartha, oibiachtúil, trédhearcach agus neamh-idirdhealaitheach.

2. I gcás gach díolúine faoi mhír (1):

(a) sonrófar an catagóir nó na catagóirí de sheirbhísí ar an talamh a ndeonófar an díolúine ina leith agus na sriantachtaí sonracha maidir le heaspa spáis nó toillte ar údar léi iad;

(b) beidh plean de bhearta iomchuí ag gabháil léi chun na sriantachtaí sin a shárú.

3. Ní dhéanfaidh díolúintí an méid seo a leanas:

(c) saobhadh iomaíochta a spreagadh idir soláthróirí seirbhísí ar an talamh agus/nó úsáideoirí féinseirbhíse aerfoirt;

(d) síneadh níos faide ná mar is gá.

4. Sé mhí ar a laghad sula dtiocfaidh siad i bhfeidhm, tabharfaidh na Ballstáit fógra don Choimisiún maidir le haon díolúintí atá beartaithe acu a dheonú de bhun mhír (1) agus maidir leis na forais ar údar leo iad.

5. Arna fháil sin dó, foilseoidh an Coimisiún achoimre ar na cinntí faoi dhíolúintí a tugadh fógra ina leith in Iris Oifigiúil an Aontais Eorpaigh agus iarrfaidh sé ar páirtithe leasmhara barúlacha a chur faoina bhráid.

6. Déanfaidh an Coimisiún cinntí faoi dhíolúintí a thabharfaidh na Ballstáit fógra ina leith a scrúdú go grinn. Chun na críche sin déanfaidh an Coimisiún anailís mhionsonraithe ar an staid agus staidéar ar na bearta iomchuí ar thug an Ballstát fógra ina leith chun a sheiceáil gurb ann do na sriantachtaí a mhaítear a bheith ann agus nach bhféadfaí an margadh a oscailt agus/nó féinseirbhís a chur chun feidhme a mhéad dá bhforáiltear sa Rialachán.

7. Ag leanúint ón scrúdú sin agus tar éis dó dul i gcomhairle leis an mBallstát lena mbaineann, féadfaidh an Coimisiún cinneadh an Bhallstáit a fhormheas nó cur ina choinne má mheasann sé nár cruthaíodh gurb ann do na sriantachtaí a mhaítear nó nach bhfuil siad dian a ndóthain chun údar a thabhairt leis an díolúine. Tar éis dó dul i gcomhairle leis an mBallstát lena mbaineann féadfaidh an Coimisiún a cheangal ar an mBallstát raon na díolúine a leasú freisin nó í a shrianadh do na codanna sin d'aerfort inar cruthaíodh gurb ann do na sriantachtaí a mhaítear a bheith ann.

8. Déanfar cinneadh an Choimisiún sé mhí tar éis fógra iomlán a bheith tugtha don Bhallstát ar a dhéanaí agus foilseofar é in Iris Oifigiúil an Aontais Eorpaigh.

9. Glacfar na cinntí cur chun feidhme dá dtagraítear i mír (7) agus i mír (8) den Airteagal seo i gcomhréir leis an nós imeachta comhairliúcháin dá dtagraítear in Airteagal 43(2).

10. Ní fhéadfaidh díolúintí arna ndeonú ag na Ballstáit de bhun mhír (1) a bheith níos faide ná tréimhse trí bliana ach amháin i gcás díolúintí arna ndeonú faoi mhír (1)(b) agus (c). Sé mhí roimh dheireadh na tréimhse sin ar a dhéanaí, déanfaidh an Ballstát cinneadh nua maidir le gach iarratas ar dhíolúine, agus beidh sé faoi réir fhorálacha an Airteagail seo freisin.

11. Ní fhéadfaidh díolúintí arna ndeonú ag Ballstáit faoi mhír (1) (b) agus faoi mhír (1) (c) a bheith níos faide ná tréimhse dhá bhliain. Féadfaidh Ballstát áfach, i gcomhréir leis na cúrsaí dá dtagraítear i mír (1), a iarraidh go sínfear an tréimhse sin ar feadh tréimhse amháin de dhá bhliain. Déanfaidh an Coimisiún cinneadh ar an iarraidh den sórt sin. Glacfar an cinneadh cur chun feidhme sin i gcomhréir leis an nós imeachta comhairliúcháin dá dtagraítear in Airteagal 43(2).

Airteagal 15 Comhairliúcháin le soláthróirí seirbhísí ar an talamh agus le húsáideoirí aerfoirt

Eagróidh comhlacht bainistíochta an aerfoirt nós imeachta comhairliúcháin maidir le cur i bhfeidhm an Rialacháin seo idir é féin, Coiste na nÚsáideoirí Aerfoirt agus na gnóthais a sholáthraíonn seirbhísí ar an talamh. Cumhdófar leis an gcomhairliúchán sin, inter alia, praghas na seirbhísí ar an talamh ar deonaíodh díolúine ina dtaobh de bhun Airteagal 14(1) (b) agus (c) agus eagrú sholáthar na seirbhísí sin. Reáchtálfar cruinniú comhairliúcháin uair sa bhliain ar a laghad. Déanfaidh comhlacht bainistíochta an aerfoirt taifead den chruinniú sin agus cuirfidh sé chuig an gCoimisiún é arna iarraidh sin dó.

Caibidil IV – Nósanna imeachta formheasa

Airteagal 16 Ceanglais maidir le formheas iomchuí arna aithint i ngach Ballstát de chuid an AE a fháil

1. Ag aerfoirt nach lú an trácht bliantúil iontu ná 2 mhilliún gluaiseacht phaisinéara nó 50 000 tona de lasta ar feadh trí bliana as a chéile ar a laghad, ní cheadófar d'aon ghnóthas seirbhísí ar an talamh a sholáthar, bíodh sin mar sholáthróir seirbhísí ar an talamh nó mar úsáideoir féinseirbhíse ach amháin má deonaíodh an formheas iomchuí dó. Beidh gnóthas a chomhlíonann ceanglais na Caibidle seo i dteideal formheas a fháil.

2. Sannfaidh gach Ballstát údarás inniúil ('údarás formheas') a bheidh neamhspleách ar aon chomhlacht bainistíocht de chuid an aerfoirt agus a mbeidh an cúram air formheasanna a eisiúint maidir le soláthar seirbhísí ar an talamh.

3. Ní dheonóidh an t-údarás formheasa formheasanna ná ní choinneoidh sé i bhfeidhm iad i gcás nach mbeifí ag comhlíonadh ceann ar bith de cheanglais na Caibidle seo.

Airteagal 17 Coinníollacha maidir le formheas a dheonú

1. Deonóidh údarás formheasa Ballstáit formheas do ghnóthas ar chuntar an méid seo a leanas:

(a) go bhfuil sé bunaithe agus cláraithe i mBallstát:

(b) go gceadaíonn struchtúr na cuideachta don údarás formheasa forálacha na Caibidle seo a chur chun feidhme;

(c) go gcomhlíonann sé na coinníollacha airgeadais atá sonraithe in Airteagal 18;

(d) go gcomhlíonann sé an cruthúnas maidir le dea-cháil atá sonraithe in Airteagal 19;

(e) go gcomhlíonann sé an ceanglas maidir le cáilíocht foirne atá sonraithe in Airteagal 20;

(f) go gcomhlíonann sé na ceanglais maidir le lámhleabhar oibríochtaí atá sonraithe in Airteagal 21;

(g) go gcomhlíonann sé na coinníollacha airgeadais atá sonraithe in Airteagal 22;

2. Ní bheidh feidhm ag mír (1) (a), (c) ná (d) maidir le húsáideoirí féinseirbhíse aerfoirt nach soláthraíonn seirbhísí ar an talamh do thríú páirtithe. Úsáideoirí aerfoirt ar eisíodh formheas maidir le féinseirbhís dóibh, ní bheidh siad údaraithe seirbhísí tríú páirtí a sholáthar ar bhonn an fhormheasa sin.

3. Gnóthas a chuirfidh iarratas isteach ar fhormheas nó a bhfuil formheas faighte aige, urramóidh se na forálacha náisiúnta maidir le cosaint shóisialta, cosaint an chomhshaoil agus slándáil aerfoirt na mBallstát ar fad ina n-oibríonn sé.

Airteagal 18 Coinníollacha airgeadais maidir le formheas a dheonú

1. Gnóthas a chuirfidh iarratas isteach ar fhormheas, ní bheidh sé dócmhainneach, ná faoi réir nósanna imeachta inchurtha, ná féimheach.

2. Déanfaidh an t-údarás formheasa measúnú grinn an féidir leis an ngnóthas atá ag cur iarratais isteach ar fhormheas an méid seo a leanas a léiriú:

(a) go mbeidh sé in ann a oibleagáidí iarbhír agus a oibleagáidí ionchasacha arna mbunú faoi thoimhdí réadúla a chomhlíonadh tráth ar bith, ar feadh tréimhse 24 mí ón uair a gcuirtear tús leis na hoibríochtaí; agus

(b) go mbeidh sé in ann a chostais sheasta agus oibríochta a thabhaítear trí oibríochtaí de réir a phlean gnó agus a bhunaítear ar thoimhdí réadúla a sheasamh, ar feadh tréimhse trí mhí ón uair a gcuirtear tús leis na hoibríochtaí, gan aon ioncam óna oibríochtaí a chur san áireamh.

3. Chun críche an mheasúnaithe dá dtagraítear i mír (1), cuirfidh gach iarratasóir a chuntais iniúchta don dá bhliain airgeadais roimhe sin isteach.

4. Chun críocha an mheasúnaithe atá leagtha síos i mír (2), cuirfidh gach iarratasóir plean gnó isteach le haghaidh na dtrí bliana tosaigh oibríochta, ar a laghad. Mionsonrófar freisin sa phlean gnó naisc airgeadais an iarratasóra le haon ghníomhaíochtaí tráchtála eile a mbeidh an t-iarratasóir ag gabháil dóibh go díreach nó trí ghnóthais ghaolmhara. Soláthróidh an t-iarratasóir an fhaisnéis ábhartha ar fad, go háirithe na sonraí seo a leanas:

(a) clár comhardaithe réamh-mheasta, lena n-áirítear an cuntas brabúis agus caillteanais, don chéad trí bliana eile.

(b) ráitis réamh-mheasta sreafa airgid agus pleananna leachtachta don chéad trí bliana oibríochta.

(c) mionsonraí maidir le maoiniú chun trealamh a cheannach/léasú, lena n-áirítear, i gcás léasaithe, téarmaí agus coinníollacha an chonartha, más ábhartha.

Airteagal 19 Cruthúnas ar dhea-cháil

1. Soláthróidh gnóthas a chuirfidh iarratas ar fhormheas isteach cruthúnas gur íoc sé a chánacha agus a ranníocaíochtaí slándála sóisialta sa bhliain is déanaí, le haghaidh na mBallstát ina ndéanann sé gníomhaíocht nó, i gcás nach ndéanann sé aon ghníomhaíocht san Aontas, le haghaidh a thíre tionscnaimh.

2. Soláthróidh an gnóthas freisin cruthúnas go bhfuil dea-cháil ar na daoine a bhainisteoidh na hoibríochtaí go leanúnach agus iarbhír nó nár dearbhaíodh iad a bheith féimheach. Glacfaidh an t-údarás formheasa mar fhianaise leordhóthanach i gcás náisiúnaithe Ballstát le doiciméid arna n-eisiúint ag na húdaráis inniúla sa Bhallstát ina bhfuil an gnóthas bunaithe agus cláraithe nó sa Bhallstát ina bhfuil a bhuanáit chónaithe ag an duine, agus a léiríonn go gcomhlíonann sé na ceanglais sin.

3. I gcás nach n-eiseoidh an Ballstát ina bhfuil an gnóthas bunaithe agus cláraithe nó an Ballstát ina bhfuil a bhuanáit chónaithe ag an duine na doiciméid dá dtagraítear i mír (2), cuirfear dearbhú faoi mhionn in ionad na ndoiciméad sin – nó, sna Ballstáit nach bhforáiltear iontu do dhearbhú faoi mhionn – cuirfear dearbhú sollúnta arna dhéanamh ag an duine lena mbaineann os comhair údaráis inniúil bhreithiúnaigh nó riaracháin nó, nuair is iomchuí, os comhair nótaire nó os comhair comhlachta ghairmiúil cháilithe de chuid an Bhallstáit ina bhfuil an gnóthas bunaithe agus cláraithe nó an Bhallstáit ina bhfuil a bhuanáit chónaithe ag an duine. Eiseoidh an t-údarás sin, an nótaire sin nó an comhlacht gairmiúil cáilithe sin deimhniú a fhianóidh barántúlacht an dearbhaithe faoi mhionn nó an dearbhaithe shollúnta.

Airteagal 20 Cáilíocht foirne

Léireoidh gnóthas a chuirfidh iarratas ar fhormheas isteach go bhfuil an cháilíocht, an taithí ghairmiúil agus an fad seirbhíse is gá ag a fhoireann chun an ghníomhaíocht a bhfuil sé ag cur iarratais isteach uirthi a dhéanamh.

Airteagal 21 Lámhleabhar oibríochtaí

Gnóthas a chuirfidh iarratas ar fhormheas isteach, soláthróidh sé lámhleabhar oibríochtaí maidir leis na gníomhaíochtaí ábhartha a mbeidh an fhaisnéis a leanas ann:

(a) cairt eagraíochta, pearsanra bainistíochta, tuairisc ar fhreagrachtaí agus ar dhualgais, cuntasacht;

(b) cumas oibriú go sábháilte i gcomhthéacs aerfoirt;

(c) beartas trealaimh;

(d) ceanglais cháilíochta ar phearsanra agus na ceanglais oiliúna chomhfhreagracha agus plean oiliúna;

(e) nósanna imeachta sábháilteachta agus bainistithe cáilíochta;

(f) nósanna imeachta seirbhíse caighdeánacha, lena n-áirítear comhordú le húsáideoirí aerfoirt agus comhlachtaí bainistíochta aerfoirt, comhordú gníomhaíochtaí agus nósanna imeachta seirbhíse sonracha a bhaineann le custaiméirí sonracha;

(g) beartas práinnfhreagartha;

(h) nósanna imeachta bainistithe slándála.

Airteagal 22 Ceanglais árachais

1. Beidh árachas ag soláthróirí seirbhísí ar an talamh agus ag úsáideoirí féinseirbhíse aerfoirt san Aontas maidir lena ndliteanas atá sonrach do sheirbhís ar an talamh i gcomhair damáiste arna dhéanamh ar chríoch Ballstáit agus arb ann do cheart cúitimh ina leith.

2. Tabharfar de chumhacht don Choimisiún mionsonraí breise a shonrú maidir leis na ceanglais árachais agus méideanna íosta a shonrú trí bhíthin gnímh tharmligthe i gcomhréir le hAirteagal 42.

Airteagal 23 Bailíocht fhormheasa

1. Beidh formheas bailí ar feadh tréimhse cúig bliana.

2. Beidh formheas bailí maidir leis na catagóirí agus/nó na fochatagóirí atá sonraithe san fhormheas.

3. Beidh ar chumas soláthróra seirbhíse ar an talamh gach tráth, arna iarraidh sin air, a thaispeáint don údarás formheasa inniúil go bhfuil ceanglais uile na Caibidle seo á gcomhlíonadh aige.

4. Déanfaidh an t-údarás formheasa faireachán ar chomhlíonadh cheanglais na Caibidle seo. Athbhreithneoidh sé, ar aon chaoi, comhlíonadh na gceanglas sin sna cásanna seo a leanas:

(a) má tá amhras ann go bhféadfadh fadhb a bheith ann; nó

(b) arna iarraidh sin d'údarás formheasa Ballstáit eile; nó

(c) arna iarraidh sin don Choimisiún.

5. Cuirfear an formheas isteach arís le haghaidh formheas sna cásanna seo a leanas:

(a) i gcás nach gcuirfidh gnóthas seirbhíse ar an talamh tús le hoibríochtaí laistigh de dhá mhí dhéag tar éis don cheadúnas oibríochta a bheith deonaithe; nó

(b) i gcás ina scoirfidh an gnóthas seirbhíse ar an talamh dá oibríochtaí ar feadh breis is dhá mhí dhéag.

6. Tabharfaidh gnóthas seirbhíse ar an talamh fógra d'údarás inniúil sna cásanna a leanas:

(a) roimh aon athrú suntasach ar scála a ghníomhaíochtaí;

(b) má thosaítear nós imeachta dócmhainneachta i leith an ghnóthais.

Airteagal 24 Cúlghairm formheasa

1. Féadfaidh an t-údarás formheasa an formheas a chúlghairm tráth ar bith mura gcomhlíonfaidh an soláthróir seirbhísí ar an talamh nó an t-úsáideoir féinseirbhíse aerfoirt, de dheasca fáthanna arb é féin is cúis leo, na critéir atá leagtha síos sa Chaibidil seo. Cuirfear forais na cúlghairme in iúl don soláthróir nó don úsáideoir féinseirbhíse aerfoirt lena mbaineann agus do na húdaráis formheasa sna Ballstáit eile.

2. Déanfaidh an t-údarás formheasa an formheas a chúlghairm i gcás ina dtabharfaidh an soláthróir seirbhísí ar an talamh faisnéis bhréagach, go feasach nó go meargánta, don údarás formheasa maidir le pointe tábhachtach.

Airteagal 25 Cinntí maidir le formheasanna

1. Déanfaidh an t-údarás formheasa cinneadh faoi iarratas a luaithe is féidir agus tráth nach déanaí ná dhá mhí tar éis gur cuireadh an fhaisnéis riachtanach uile faoina bhráid, ag cur na faisnéise uile a bheidh ar fáil san áireamh. Cuirfear an cinneadh in iúl don iarratasóir agus do na húdaráis formheasa sna Ballstáit eile. Léireofar in aon diúltú na cúiseanna a bhí leis.

2. Ní fhéadfar an formheas a dhiúltiú ach amháin mura gcomhlíonfaidh an soláthróir seirbhísí ar an talamh nó an t-úsáideoir féinseirbhíse aerfoirt, de dheasca fáthanna arb é féin is cúis leo, na critéir dá dtagraítear sa Chaibidil seo.

3. Poibleoidh an t-údarás formheasa na nósanna imeacht chun formheasanna a dheonú agus a chúlghairm, agus cuirfidh sé an Coimisiún ar an eolas fúthu.

Airteagal 26 Aitheantas frithpháirteach d’fhormheasanna

Ceadóidh formheas arna eisiúint i mBallstát i gcomhréir leis an gCaibidil seo d'oibreoir seirbhísí ar an talamh a sholáthar, bíodh sin i gcáil soláthróra seirbhísí ar an talamh nó i gcáil úsáideora féinseirbhíse aerfoirt, i ngach Ballstát faoi réir na coinníollacha arna socrú san fhormheas agus gan dochar do theorainneacha ar rochtain ar an margadh i gcomhréir le hAirteagal 6 agus le hAirteagal 14.

Caibidil V – Oibleagáid ar chomhlachtaí bainistíochta an aerfoirt agus an bhonneagair láraithe

Airteagal 27 Rochtain ar bhonneagair láraithe agus ar shuiteálacha láraithe

1. Ní bheidh feidhm ag an Airteagal seo ach amháin maidir le haerfoirt nár lú an trácht bliantúil iontu ná 2 mhilliún gluaiseacht paisinéara nó 50 000 tona de lasta ar feadh na dtrí bliana roimhe sin ar a laghad.

2. Foilseoidh comhlacht bainistíochta an aerfoirt liosta de na bonneagair láraithe ag an aerfort.

3. Féadfaidh bainistiú na mbonneagar láraithe a fhorchoimeád do chomhlacht bainistíochta an aerfoirt nó do chomhlacht eile, agus féadfaidh an comhlacht sin ceangal éigeantach a chur ar sholáthróirí seirbhísí ar an talamh agus úsáideoirí féinseirbhíse aerfoirt na bonneagair sin a úsáid. Déanfar bonneagair den sórt sin a bhainistiú ar mhodh trédhearcach, oibiachtúil agus neamh-idirdhealaitheach.

4. Déanfaidh comhlacht bainistíochta an aerfoirt, nó más iomchuí an t-údarás poiblí nó aon chomhlacht eile a rialaíonn comhlacht bainistíochta an aerfoirt, cinneadh ar bhonn oibiachtúil agus tar éis dó dul i gcomhairle le Coiste na nÚsáideoirí Aerfoirt agus leis na gnóthais a sholáthraíonn seirbhísí ar an talamh ag an aerfort, maidir leis na bonneagair atá le lárú. Áiritheoidh comhlacht bainistíochta an aerfoirt, nó más iomchuí an t-údarás poiblí nó aon chomhlacht eile a rialaíonn comhlacht bainistíochta an aerfoirt, go ndéanfar aon bhonneagar nó aon suiteáil a thagann faoin sainmhíniú ar 'bonneagar láraithe' a shannadh amhlaidh agus go gcomhlíonfar na ceanglais atá leagtha amach sa Chaibidil seo i gcás an bhonneagair nó na suiteála sin.

5. I gcás nach n-aontaíonn Coiste na nÚsáideoirí Aerfoirt le cinneadh chomhlacht bainistíochta an aerfoirt bonneagar a lárú nó gan é a lárú, nó i gcás nach n-aontaíonn sé le scóip an láraithe, féadfaidh sé iarraidh ar údarás maoirseachta neamhspleách an Bhallstáit i dtrácht cinneadh a dhéanamh an ndéanfar an bonneagar i dtrácht a lárú nó nach ndéanfar agus cén scóip a bheidh leis an lárú.

6. Beidh rochtain oscailte ag soláthróirí seirbhísí ar an talamh agus ag úsáideoirí féinseirbhíse aerfoirt ar bhonneagair an aerfoirt, ar bhonneagair láraithe agus ar shuiteálacha an aerfoirt a mhéad is gá ionas go mbeidh siad ábalta a ngníomhaíochtaí a dhéanamh. Féadfaidh comhlacht bainistíochta an aerfoirt nó, más ábhartha, comhlacht bainistíochta an bhonneagair láraithe nó, más iomchuí, an t-údarás poiblí nó aon chomhlacht eile a rialaíonn comhlacht bainistíochta an aerfoirt nó, más ábhartha, comhlacht bainistíochta an bhonneagair láraithe, an rochtain sin a chur faoi réir coinníollacha a bheidh ábhartha, oibiachtúil, trédhearcach agus neamh‑idirdhealaitheach.

7. An spás atá ar fáil i gcomhair seirbhíse ar an talamh ag aerfort, déanfar é a roinnt idir na soláthróirí éagsúla seirbhísí ar an talamh agus na húsáideoirí féinseirbhíse aerfoirt éagsúla, lena n-áirítear iontrálaithe nua, a mhéad is gá ionas go bhféadfaidh siad a gcearta a chleachtadh agus ionas go mbeidh iomaíocht éifeachtach agus chothrom ann, ar bhonn rialacha agus critéar a bheidh ábhartha, oibiachtúil, trédhearcach agus neamh‑idirdhealaitheach.

8. Má chuirtear cinneadh maidir le scóip an bhonneagair láraithe os comhair an údaráis mhaoirseachta neamhspleách i gcomhréir le mír (5) den Airteagal seo, beidh feidhm ag an nós imeachta atá leagtha síos in Airteagal 6 de Threoir 2009/12/CE.

Airteagal 28 Táillí ar bhonneagair láraithe agus ar shuiteálacha láraithe

1. Ní bheidh feidhm ag an Airteagal seo ach amháin maidir le haerfoirt nár lú an trácht bliantúil iontu ná 2 mhilliún gluaiseacht paisinéara nó 50 000 tona de lasta ar feadh na dtrí bliana roimhe sin ar a laghad.

2. I gcás ina mbeidh úsáid na mbonneagar láraithe nó úsáid shuiteálacha láraithe an aerfoirt faoi réir táille, áiritheoidh comhlacht bainistíochta an aerfoirt nó, más ábhartha, comhlacht bainistíochta an bhonneagair láraithe go leagfar síos leibhéal na táille ar bhonn critéar a bheidh ábhartha, oibiachtúil, trédhearcach agus neamh-idirdhealaitheach.

3. Beidh comhlacht bainistíochta an aerfoirt nó, más ábhartha, comhlacht bainistíochta an bhonneagair láraithe i dteideal a chostais a ghnóthú agus toradh réasúnta a thuilleadh ar shócmhainní ó na táillí a ghearrfar. Comaoin as seirbhís a bheidh sna táillí.

4. Aon táillí dá dtagraítear i mír (1), socrófar ar leibhéal an aerfoirt aonair iad tar éis comhairliúcháin le Coiste na nÚsáideoirí Aerfoirt agus leis na gnóthais a sholáthraíonn seirbhísí ar an talamh ag an aerfort. Déanfaidh comhlacht bainistíochta an aerfoirt nó, más ábhartha, comhlacht bainistíochta an bhonneagair láraithe, faisnéis a sholáthar gach bliain do Choiste na nÚsáideoirí Aerfoirt agus do na gnóthais a sholáthraíonn seirbhísí ar an talamh ag an aerfort, maidir leis na comhchodanna ar bunús le cinneadh na dtáillí iad. Beidh an méid seo a leanas ar a laghad ar áireamh san fhainéis:

(a) liosta de na seirbhísí agus de na bonneagair éagsúla arna soláthar i gcomaoin na dtáillí;

(b) an mhodheolaíocht arna húsáid chun na táillí a shocrú;

(c) an struchtúr costais foriomlán i ndáil leis na saoráidí agus na seirbhísí lena mbaineann na táillí;

(d) an t-ioncam ó na táillí éagsúla, costas iomlán na seirbhísí a chumhdaíonn siad agus an toradh ó shócmhainní;

(e) aon mhaoiniú ó údaráis phoiblí i gcomhair na saoráidí agus na seirbhísí lena mbaineann na táillí;

(f) an tionchar a mheastar a bheidh le haon infheistíochtaí móra atá beartaithe ó thaobh a n-éifeachtaí ar acmhainn an aerfoirt de.

5. Poibleoidh comhlacht bainistíochta an aerfoirt leibhéil na dtáillí, lena n-áirítear liosta mionsonraithe de na seirbhísí arna soláthar, chun a léiriú i gcás táillí arna mbailiú chun bonneagair láraithe a sholáthar agus chun spás do sheirbhís ar an talamh agus seirbhísí bunriachtanacha a bhaineann le soláthar seirbhísí ar an talamh a sholáthar, go n-úsáidtear na táillí sin chun na costais ghaolmhara a ghnóthú ina n‑iomláine nó i bpáirt go heisiach. Más ábhartha, cuirfidh comhlacht bainistíochta an bhonneagair láraithe leibhéil na dtáillí, lena n-áirítear liosta mionsonraithe de na seirbhísí arna soláthar, chuig comhlacht bainistíochta an aerfoirt.

6. I gcás nach n-aontaíonn Coiste na nÚsáideoirí Aerfoirt le táille atá socraithe ag comhlacht bainistíochta an aerfoirt nó, más ábhartha, comhlacht bainistíochta an bhonneagair láraithe, féadfaidh sé iarraidh ar údarás maoirseachta neamhspleách an Bhallstáit i dtrácht cinneadh a dhéanamh maidir le leibhéal na táille.

7. Má chuirtear cinneadh maidir le leibhéal na dtáillí os comhair an údaráis mhaoirseachta neamhspleách i gcomhréir le mír (6) den Airteagal seo, beidh feidhm ag an nós imeachta atá leagtha síos in Airteagal 6 de Threoir 2009/12/CE.

Airteagal 29 Idirscaradh dlíthiúil

1. Ag aerfoirt nár lú an trácht bliantúil iontu ná 2 mhilliún gluaiseacht phaisinéara nó 50 000 tona de lasta ar feadh na dtrí bliana roimhe sin ar a laghad, bunóidh comhlacht bainistíochta an aerfoirt nó comhlacht bainistíochta an bhonneagair láraithe, má sholáthraíonn sé seirbhísí ar an talamh do thríú páirtithe, eintiteas dlíthiúil ar leith chun gníomhaíochtaí seirbhíse ar an talamh a sholáthar.

Beidh an t-eintiteas sin neamhspleách ó thaobh a fhoirme dlíthiúla, a eagrúcháin agus a chinnteoireachta de ar aon eintiteas a bhaineann le bainistiú bhonneagar an aerfoirt i gcás ina soláthraíonn comhlacht bainistíochta an aerfoirt seirbhísí ar an talamh do thríú páirtithe, agus ar aon eintiteas a bhaineann le bonneagar láraithe i gcás ina soláthraíonn comhlacht bainistíochta an bhonneagair láraithe seirbhísí ar an talamh do thríú páirtithe.

2. Ag aerfoirt nár lú an trácht bliantúil iontu ná 2 mhilliún gluaiseacht phaisinéara nó 50 000 tona de lasta ar feadh na dtrí bliana roimhe sin ar a laghad, ní fhéadfaidh na daoine atá freagrach as bainistiú bhonneagar an aerfoirt ná as bainistiú an bhonneagair láraithe a bheith páirteach go díreach ná go neamhdhíreach i strúchtúir chuideachta an eintitis neamhspleách a sholáthraíonn seirbhísí ar an talamh.

3. An t-eintiteas dlíthiúil a sholáthraíonn seirbhísí ar an talamh dá dtagraítear i mír (1), ní fhéadfaidh sé aon tras-fhóirdheonú airgeadais a fháil ó ghníomhaíochtaí aerloingseoireachta a bhaineann le bainistiú bhonneagar an aerfoirt i gcásanna ina soláthraíonn comhlacht bainistíochta an aerfoirt seirbhísí ar an talamh, nó ó ghníomhaíochtaí aerloingseoireachta a bhaineann le bainistiú bonneagair láraithe i gcásanna ina soláthraíonn comhlacht bainistíochta an bhonneagair láraithe seirbhísí ar an talamh a chuirfeadh ar chumas an eintitis dhlíthiúil a sholáthraíonn seirbhísí ar an talamh na praghsanna a ghearrann sé as a seirbhís do thríú páirtithe a laghdú.

4. Chun críche an Airteagail seo ciallaíonn 'gníomhaíochtaí aerloingseoireachta' de chuid chomhlacht bainistíochta an aerfoirt aon ghníomhaíocht a dhéanfaidh comhlacht bainistíochta an aerfoirt ag a aerfort féin, ar gníomhaíocht í a bhaineann le soláthar seirbhísí nó bonneagair d'úsáideoirí aerfoirt, do sholáthróirí seirbhísí ar an talamh ina ngníomhaíocht aeriompair, nó do phaisinéirí aeir a úsáideann an t-aerfort, amhail muirir aerfoirt a ghearradh, bonneagair agus suiteálacha a leithdháileadh, bearta slándála agus sábháilteachta ag an aerfort. Gníomhaíochtaí réadmhaoine nó aon ghníomhaíochtaí in earnáil eile seachas an t-aeriompar, áirítear iad ar ghníomhaíochtaí nach gníomhaíochtaí aerloingseoireachta iad.

5. Ag deireadh gach bliana airgeadais fíoróidh iniúchóir neamhspleách an staid agus dearbhóidh sé go poiblí nár tharla tras-fhóirdheonú airgeadais den sórt sin. I gcás ina gheobhaidh an t-eintiteas dlíthiúil a sholáthraíonn seirbhísí ar an talamh tras-fhóirdheonú ó ghníomhaíochtaí aerloingseoireachta, léireoidh an t-eintiteas a bhainistíonn bonneagar an aerfoirt nó an t-eintiteas a bhainistíonn an bonneagar láraithe go bhfuil sé sin i gcomhréir le mír (3).

Caibidil VI – Comhordú gníomhaíochtaí agus cáilíochta

Airteagal 30 Ról chomhlacht bainistíochta an aerfoirt i gcomhordú seirbhísí ar an talamh

1. Ba cheart an cúram a bheith ar chomhlacht bainistíochta an aerfoirt na seirbhísí ar an talamh ag a aerfort a chomhordú go hiomchuí. I gcáil comhordaitheora dó, áiritheoidh comhlacht bainistíochta an aerfoirt, go háirithe, go gcomhlíonann oibríochtaí soláthróirí seirbhísí ar an talamh agus úsáideoirí féinseirbhíse aerfoirt rialacha iompraíochta an aerfoirt mar atá sainithe in Airteagal 31.

2. Thairis sin, ag aerfoirt nach lú an trácht bliantúil iontu ná 5 mhilliún gluaiseacht phaisinéara nó 100 000 tona de lasta ar feadh trí bliana as a chéile ar a laghad:

(a) comhlíonfaidh oibríochtaí soláthróirí seirbhísí ar an talamh agus úsáideoirí féinseirbhíse aerfoirt íoschaighdeáin cháilíochta, mar atá sonraithe in Airteagal 32;

(b) áiritheoidh comhlacht bainistíochta an aerfoirt go gcomhordófar oibríochtaí soláthróirí seirbhísí ar an talamh agus úsáideoirí féinseirbhíse aerfoirt trí bhíthin sásra Comhchinnteoireachta aerfoirt agus trí phlean teagmhasach iomchuí.

3. Tá forálacha an Airteagail seo gan dochar do rialacha iomaíochta an AE.

4. Soláthróidh comhlacht bainistíochta an aerfoirt tuarascáil bhliantúil do Chomhlacht Athbhreithnithe Feidhmíochta Eurocontrol maidir le cur i bhfeidhm na mbeart atá léirithe i mír (2). Soláthróidh an Comhlacht Athbhreithnithe Feidhmíochta tuarascáil chomhdhlúite don Choimisiún.

5. Déanfaidh comhlacht bainistíochta an aerfoirt aon fhadhb ag a aerfort féin le soláthróirí na seirbhísí ar an talamh nó le húsáideoirí féinseirbhíse aerfoirt a thuairisciú chuig an údarás formheasa náisiúnta.

Airteagal 31 Rialacha iompraíochta

1. Chun críche an Airteagail seo, cuimsíonn 'rialacha iompraíochta' aon rialacha arna sainiú ag comhlacht bainistíochta an aerfoirt, ag údarás poiblí nó ag aon chomhlacht eile a rialaíonn an t-aerfort ar mhaithe le dea-fheidhmiú an aerfoirt.

2. Féadfaidh comhlacht bainistíochta an aerfoirt, údarás poiblí nó aon chomhlacht eile a rialaíonn an t-aerfort rialacha iompraíochta a leagan síos.

3. Comhlíonfaidh na rialacha iompraíochta na prionsabail seo a leanas:

(a) cuirfear i bhfeidhm ar mhodh neamh-idirdhealaitheach iad ar na soláthróirí éagsúla seirbhísí ar an talamh agus ar na húsáideoirí féinseirbhíse aerfoirt éagsúla;

(b) bainfidh siad leis an gcuspóir atá beartaithe leo;

(c) ní fhéadfaidh siad, iarbhír, rochtain ar an margadh a laghdú ná an cead féinseirbhíse a laghdú go céim faoi bhun na céime sin dá bhforáiltear sa Rialachán seo.

4. Féadfaidh Ballstát, más iomchuí ar thogra ó chomhlacht bainistíochta an aerfoirt, an méid seo a leanas a dhéanamh:

(a) toirmeasc a chur ar sholáthróir seirbhísí ar an talamh nó ar úsáideoir féinseirbhíse aerfoirt seirbhísí ar an talamh a sholáthar nó féinseirbhís a dhéanamh má theipeann ar an soláthróir nó ar an úsáideoir sin na rialacha iompraíochta a chomhlíonadh;

(b) ceangal a chur ar sholáthróirí seirbhísí ar an talamh ag aerfort páirt a ghlacadh ar mhodh cothrom agus neamh-idirdhealaitheach i gcur i gcrích na n-oibleagáidí seirbhíse poiblí atá leagtha síos i ndlíthe náisiúnta agus i rialacha náisiúnta, lena n-áirítear an oibleagáid seirbhís leanúnach a áirithiú.

Airteagal 32 Íoschaighdeáin cháilíochta

1. Chun críche an Airteagail seo, ciallaíonn 'íoschaighdeáin cháilíochta' an t-íosleibhéal cáilíochta atá ina cheangal le haghaidh seirbhísí ar an talamh.

2. Ag aerfoirt nár lú an trácht bliantúil ann ná 5 mhilliún gluaiseacht phaisinéara nó 100 000 tona de lasta ar feadh na dtrí bliana roimhe sin ar a laghad, socróidh comhlacht bainistíochta an aerfoirt nó, más iomchuí, an t-údarás poiblí nó aon chomhlacht eile a rialaíonn an t-aerfort íoschaighdeáin cháilíochta i gcomhair feidhmíochta seirbhísí ar an talamh.

3. Urramóidh soláthróirí seirbhísí ar an talamh agus úsáideoirí féinseirbhíse aerfoirt na híoschaighdeáin cháilíochta sin. Thairis sin, urramóidh úsáideoirí aerfoirt agus soláthróirí seirbhísí ar an talamh na híoschaighdeáin cháilíochta sin ina gcaidreamh conarthacha.

4. Cumhdóidh na híoschaighdeáin cháilíochta sin na réimsí seo a leanas go háirithe: feidhmíocht oibríochta, oiliúint, faisnéis agus cúnamh do phaisinéirí, go háirithe mar a thagraítear dó in Rialachán (CE) Uimh. 261/2004 ó Pharlaimint na hEorpa agus ón gComhairle[18] agus in Rialachán (CE) Uimh. 1107/2006 ó Pharlaimint na hEorpa agus ón gComhairle[19], comhchinnteoireacht aerfoirt, sábháilteacht, slándáil, bearta teagmhasacha, agus an comhshaol.

5. Beidh na híoschaighdeáin cháilíochta cothrom, trédhearcach, neamh-idirdhealaitheach agus gan dochar don reachtaíocht is infheidhme de chuid an Aontais, lena n-áirítear Rialachán (CE) Uimh. 261/2004 agus Rialachán (CE) Uimh. 1107/2006. Beidh siad comhsheasmhach, comhréireach agus ábhartha i ndáil le cáilíocht oibríochtaí an aerfoirt. Ina thaobh sin, tabharfar cáilíocht chustaim, slándála aerfoirt agus nós imeachta inimirce i gcuntas mar is cuí.

6. Comhlíonfaidh na híoschaighdeáin cháilíochta na sonraíochtaí arna leagan síos ag an gCoimisiún. Tabharfar de chumhacht don Choimisiún na sonraíochtaí sin a ghlacadh trí bhíthin gníomhartha tarmligthe i gcomhréir le hAirteagal 42.

7. Sula mbunófar na caighdeáin sin, rachaidh comhlacht bainistíochta an aerfoirt i gcomhairle le Coiste na nÚsáideoirí Aerfoirt agus leis na soláthróirí seirbhísí ar an talamh.

Airteagal 33 Oibleagáidí tuairiscithe ar fheidhmíocht seirbhísí ar an talamh

1. Ag aerfoirt nach lú an trácht bliantúil iontu ná 5 mhilliún gluaiseacht phaisinéara nó 100 000 tona de lasta ar feadh trí bliana as a chéile ar a laghad, tuairisceoidh soláthróirí seirbhísí ar an talamh agus úsáideoirí féinseirbhíse aerfoirt chuig an gCoimisiún maidir lena bhfeidhmíocht oibríochta.

2. Tabharfar de chumhacht don Choimisiún sonraíochtaí mionsonraí a ghlacadh maidir le hábhar agus leathadh oibleagáidí tuairiscithe trí bhíthin gnímh tharmligthe i gcomhréir le hAirteagal 42.

Airteagal 34 Oiliúint

1. Áiritheoidh soláthróirí seirbhísí ar an talamh agus úsáideoirí féinseirbhíse aerfoirt go bhfreastalóidh a bhfostaithe ar fad a bhaineann le soláthar seirbhísí ar an talamh, lena n-áirítear foireann bainistíochta agus maoirseoirí, ar oiliúint shonrach agus atréimhseach go tráthrialta ionas go mbeidh siad in ann na cúraimí a shanntar dóibh a dhéanamh.

2. Freastalóidh gach fostaí a bhaineann le soláthar seirbhísí ar an talamh ar dhá lá ar a laghad d'oiliúint ábhartha maidir leis na cúraimí atá sannta don fhostaí sin. Freastalóidh gach fostaí ar an oiliúint ábhartha tráth a ghlacann sé post nua nó tráth a shanntar cúram nua don fhostaí.

3. Más ábhartha i gcás na gníomhaíochta seirbhísí ar an talamh i gceist, cumhdóidh an oiliúint an méid seo a leanas ar a laghad:

(a) slándáil, lena n-áirítear rialú slándála, slándáil oibríochtaí, trealamh slándála, agus bainistiú bagairtí slándála;

(b) earraí contúirteacha;

(c) sábháilteacht taobh an aeir, lena n-áirítear f